text:
TI DUMIENU
Wubetumi Afa Onyankopɔn Adamfo?
1, 2. Bobɔ nnipa bi a Yehowa faa wɔn adamfo din.
HENA na wopɛ no adamfo? Obiara pɛ obi a obetumi ne no abɔ. Worefa adamfo a, wobɛhwɛ obi a ɔyɛ nipa pa, na ne suban nso yɛ wo fɛ.
2 Yehowa Nyankopɔn tumi fa nnipa adamfo. Abraham sei na ɔyɛ Yehowa adamfo. (Yesaia 41:8; Yakobo 2:23) Dawid nso, na ɔyɛ Yehowa adamfo. Yehowa kae sɛ Dawid yɛ ‘ɔbarima a me koma da no so.’ (Asomafo Nnwuma 13:22) Odiyifo Daniel nso, Yehowa ma no hui sɛ ‘ɔpɛ n’asɛm paa.’—Daniel 9:23.
3. Ɛyɛɛ dɛn na Abraham, Dawid, ne Daniel bɛyɛɛ Yehowa nnamfo?
3 Ɛyɛɛ dɛn na Abraham, Dawid, ne Daniel bɛyɛɛ Yehowa nnamfo? Yehowa ka kyerɛɛ Abraham sɛ: “Woayɛ aso ama me.” (Genesis 22:18) Enti nnipa a wɔbrɛ wɔn ho ase tie Yehowa na ɔfa wɔn adamfo. Ɔfaa ɔman mũ mpo adamfo. Yehowa ka kyerɛɛ Israel man no sɛ: “Muntie me nne, na mɛyɛ mo Nyankopɔn na mo nso moayɛ me man.” (Yeremia 7:23) Enti sɛ wo nso wopɛ sɛ woyɛ Yehowa adamfo a, ɛsɛ sɛ wotie no.
YEHOWA BƆ NE NNAMFO HO BAN
4, 5. Dɛn na Yehowa yɛ de bɔ ne nnamfo ho ban?
4 Bible ka sɛ Yehowa hwehwɛ nnipa a “wɔn koma di mũ wɔ ne ho” na ‘ɔde n’ahoɔden di ma wɔn.’ (2 Beresosɛm 16:9) Yehowa hyɛ ne nnamfo bɔ wɔ Dwom 32:8 sɛ: “Mɛma woanya nhumu na makyerɛ wo ɔkwan a fa so. M’ani bɛba wo so na matu wo fo.”
5 Ɔtamfo bi a ne ho yɛ den reko tia yɛn; ɔmpɛ sɛ yɛne Onyankopɔn bɛfa adamfo. Nanso Yehowa pɛ sɛ ɔbɔ yɛn ho ban. (Kenkan Dwom 55:22.) Yehowa nnamfo de wɔn koma nyinaa som no. Sɛ ɛto nea ɛyɛ den mpo a, yɛkɔ so ara bata ne ho. Yɛwɔ Yehowa mu awerɛhyem te sɛ dwontofo no. Ɔkae sɛ: “Ɔwɔ me nifa nti, merenhinhim da biara da.” (Dwom 16:8; 63:8) Nneɛma bɛn na Satan de siw yɛne Onyankopɔn adamfofa kwan?
SATAN NTWATOSO
6. Asɛm bɛn na Satan atwa ato nnipa nyinaa so?
6 Yɛasua wɔ Ti 11 sɛ Satan atwa asɛm ato Yehowa so; ose ɔyɛ ɔtorofo na onnwen nnipa ho. N’adwene ara ne sɛ, ɛsɛ sɛ anka Yehowa gyae Adam ne Hawa ma wɔn ara kyerɛ nea eye ne nea enye. Wɔn a wɔpɛ sɛ wɔyɛ Onyankopɔn nnamfo nso, Hiob nhoma no kyerɛ sɛ Satan atwa asɛm ato wɔn nyinaa so. Satan se nea yebenya afi Onyankopɔn hɔ nti na yɛsom no na ɛnyɛ sɛ yɛdɔ no. Ose, ɔde n’ani si wo so sɛ ɔbɛma woagyae Onyankopɔn som a, woyɛ hena, ɔbɛma woagyae. Ma yɛnhwɛ nea yebetumi asua afi Hiob hɔ, ne sɛnea Yehowa bɔɔ ne ho ban.
7, 8. (a) Ná Yehowa bu Hiob sɛ ɔyɛ onipa bɛn? (b) Dɛn na Satan ka faa Hiob ho?
7 Hena ne Hiob? Ɔyɛ ɔbarima bi a ɔtenaa ase bɛyɛ mfe 3,600 ni. Yehowa kae sɛ ɔyɛ onipa pa, na na obiara nte sɛ ɔno asase so. Ná Hiob wɔ obu kɛse ma Onyankopɔn, na na okyi bɔne nso. (Hiob 1:8) Yebetumi aka sɛ na Hiob yɛ Yehowa adamfo paa.
8 Satan kae sɛ ɛnyɛ adwempa na Hiob de resom Onyankopɔn. Ɔka kyerɛɛ Yehowa sɛ: “Ɛnyɛ wo na woabɔ ɔno ne ne fie ne nea ɔwɔ nyinaa ho ban ahyia? Woahyira ne nsa ano adwuma so, na ne nyɛmmoa nso, wɔn ase atrɛw asase so. Afei wopɛ a, fa wo nsa ka nea ɔwɔ nyinaa, na hwɛ sɛ ɔrennyina w’anim nnome wo anaa.”—Hiob 1:10, 11.
9. Dɛn na Yehowa maa Satan kwan sɛ ɔnyɛ Hiob?
9 Satan kae sɛ nea Hiob benya afi Onyankopɔn hɔ nti na ɔresom no. Ɔsan kae sɛ obetumi ama Hiob agyae Yehowa som. Yehowa ne Satan anyɛ adwene, efisɛ na onim sɛ n’adamfo Hiob dɔ no, nanso ɔmaa Satan kwan sɛ ɔnsɔ no nhwɛ.
SATAN TUU N’ANI SII HIOB SO
10. Sɔhwɛ bɛn na Satan ma ɛtoo Hiob? Dɛn na Hiob yɛe?
10 Nea edi kan no, Satan maa Hiob nyɛmmoa ase hyewee. Afei nso okunkum Hiob asomfo pii. Hiob hweree biribiara. Nea etwa to koraa ne sɛ, Satan maa mframa kɛse bi bɔe, na ekunkum Hiob mma du no nyinaa. Nanso Hiob amma wei antetew ɔne Yehowa ntam. Bible ka sɛ: “Eyi nyinaa mu no, Hiob anyɛ bɔne, na wanka asɛmmɔne biara antia Onyankopɔn.”—Hiob 1:12-19, 22.
11. (a) Dɛn bio na Satan de yɛɛ Hiob? (b) Dɛn na Hiob yɛe?
11 Satan amfa anso hɔ ara. Ɔtow maa Onyankopɔn sɛ: “Fa wo nsa ka ne dompe ne ne honam, na hwɛ sɛ ɔrennyina w’anim nnome wo anaa.” Afei Satan maa yare bɔne bi bɔɔ Hiob. (Hiob 2:5, 7) Wei nso ampusuw Hiob; ɔkɔɔ so som Yehowa. Hiob kae sɛ: “Enkosi sɛ megyaa mu no, merennyaa me mũdi mu da!”—Hiob 27:5.
12. Dɛn na Hiob yɛe a ɛmaa Satan adapaa daa adi?
12 Ná Hiob nnim sɛ Satan atwa asɛm ato no so, na nea enti a ɔrehu amane nso, na onnim. Na n’adwene yɛ no sɛ ne haw no fi Yehowa. (Hiob 6:4; 16:11-14) Ne nyinaa mu no, Hiob antwe ne ho amfi Yehowa ho. Afei de, Satan adapaa daa adi; ɛnyɛ nea Hiob benya nti na na ɔresom Onyankopɔn. Ná Hiob dɔ Onyankopɔn, ɛno nti na Onyankopɔn faa no adamfo. Nea Satan kekae no nyinaa yɛ nkontompo!
13. Hiob nokwaredi no kowiee sɛn?
13 Ná Hiob nnim nea ɛrekɔ so wɔ soro, nanso odii Onyankopɔn nokware, na ɔmaa Satan yɛɛ ɔtorofo. Hiob nokwaredi nti, Yehowa hyiraa no.—Hiob 42:12-17.
SATAN ATWA ASƐM ATO WO SO
14, 15. Asɛm bɛn na Satan aka ato mmea ne mmarima nyinaa so?
14 Nea ɛtoo Hiob no, wubetumi asua biribi afi mu. Yɛn nso, Satan se nea yebenya afi Yehowa hɔ nti na yɛsom no. Wohwɛ Hiob 2:4 a, wubehu sɛ Satan kae sɛ: “Nea onipa wɔ nyinaa ɔde bɛma de agye ne kra.” Ɛno ma yehu sɛ asɛm a Satan kae no fa mmea ne mmarima nyinaa ho, na ɛnyɛ Hiob nko ara. Hiob wui nyɛ nnɛ, nanso Satan da so ara retwa Yehowa mpoa na ne nkoa nyinaa nso, ɔkeka nsɛm to wɔn so. Enti Mmebusɛm 27:11 se: “Me ba, yɛ onyansafo, na ma me koma ntɔ me yam, na manya asɛm abua nea otwa me mpoa.”
15 Wopɛ nko ara a, wubetumi atie Yehowa na woabɛyɛ n’adamfo ama Satan ayɛ ɔtorofo. Ebia ebehia sɛ woyɛ nsakrae akɛse wɔ w’abrabɔ mu ansa, nanso dɛn paa na ɛkyɛn sɛ wo ne Onyankopɔn bɛfa adamfo! Wei yɛ asɛnhia. Satan aka ato wo so sɛ, ɛto nea ɛyɛ den a, wubegyae Onyankopɔn akyidi. Ɔpɛ sɛ ɔyɛ ara ma yɛne Onyankopɔn ntam tetew. Ɔyɛ no sɛn?
16. (a) Akwan a Satan pɛ sɛ ɔfa so sɛe yɛne Yehowa ntam no bi ne sɛn? (b) Adwene bɛn na Ɔbonsam betumi ama woanya wɔ Yehowa som ho?
16 Satan pɛ sɛ ɔfa akwannuasa nyinaa so sɛe yɛne Onyankopɔn ntam. Otumi yɛ n’ade te sɛ “gyata a ɔbobom apɛ obi amene no.” (1 Petro 5:8) Enti sɛ w’adamfo, wo busuani anaa onipa foforo bi mpɛ sɛ wusua Bible anaa wode nea woresua no bɔ wo bra a, mma ɛnyɛ wo nwonwa. Ɛba saa a, wobɛte nka te sɛ nea Satan atow ahyɛ wo so. * (Yohane 15:19, 20) Ɛtɔ da nso a, Satan tumi yɛ ne ho sɛ “hann bɔfo.” Enti nkakrankakra, wobɛhwɛ na wama yɛagyae Yehowa som. (2 Korintofo 11:14) Sɛ Satan pɛ sɛ ɔma yegyae Yehowa som a, ɔkwan foforo a ɔfa so ne sɛ, ɔma yenya adwene sɛ yɛrentumi nyɛ nea Onyankopɔn pɛ da.—Mmebusɛm 24:10.
DI YEHOWA MMARA SO
17. Dɛn nti na yedi Yehowa mmara so?
17 Sɛ yedi Yehowa mmara so a, ɛma Satan yɛ ɔtorofo. Dɛn na ɛbɛboa ma yɛayɛ osetie? Bible ka sɛ: “Fa wo koma nyinaa ne wo kra nyinaa ne w’ahoɔden nyinaa dɔ Yehowa wo Nyankopɔn.” (Deuteronomium 6:5) Yɛdɔ Yehowa nti na yedi ne mmara so. Sɛ yɛma Yehowa dɔ didi yɛn mu a, biribiara a ɔbɛka sɛ yɛnyɛ no, yɛrempopo yɛn ti. Ɔsomafo Yohane kyerɛw sɛ: “Eyi ne nea Onyankopɔn dɔ kyerɛ, sɛ yebedi n’ahyɛde so; na n’ahyɛde nyɛ den.”—1 Yohane 5:3.
18, 19. (a) Nneɛma a Yehowa se ɛyɛ bɔne no bi ne nea ɛwɔ he? (b) Yɛyɛ dɛn hu sɛ Yehowa renka da sɛ yɛnyɛ biribi a ɛboro yɛn ahoɔden so?
18 Ɛnde, nneɛma bɛn na Yehowa aka sɛ ɛyɛ bɔne? Sɛ wopɛ sɛ wuhu bi a, hwɛ adaka a wɔato din “ Ma Nea Yehowa Kyi Nyɛ Wo Tan.” Nneɛma no bi wɔ hɔ a wuhu a, mfiase no ɛbɛyɛ wo sɛ ɛnyɛ bɔne. Nanso sɛ wokenkan kyerɛw nsɛm a ɛkeka ho no, na wudwennwen ho kɔ akyiri a, wubehu sɛ nyansa wom paa sɛ yedi Yehowa mmara so. Ebia wubehu sɛ ɛsɛ sɛ woyɛ nsakrae bi wɔ w’asetena mu. Ebetumi aba sɛ woremfa no ahogono, nanso woyere wo ho a, ɛbɛma woabɛyɛ Onyankopɔn adamfo a onni wo ho agorɔ; w’ani begye na w’asom adwo wo. (Yesaia 48:17, 18) Yɛyɛ dɛn hu sɛ nsakrae biara a ehia sɛ yɛyɛ no, yebetumi ayɛ?
19 Yehowa renka da sɛ yɛnyɛ biribi a ɛboro yɛn ahoɔden so. (Deuteronomium 30:11-14) Yehowa yɛ yɛn adamfo paa, na onim yɛn sen sɛnea yenim yɛn ho. Nea yebetumi ayɛ ne nea yɛrentumi nyɛ nyinaa onim. (Dwom 103:14) Ɔsomafo Paulo ka sɛ: “Onyankopɔn yɛ ɔnokwafo, na ɔremma wɔnsɔ mo nhwɛ ntra nea mubetumi, na mmom ɔbɛma kwan abɛda sɔhwɛ no ho a mode befi mu, na moatumi agyina ano.” (1 Korintofo 10:13) Yegye di paa sɛ Yehowa bɛma yɛn ahoɔden a yehia na yɛatumi ayɛ nea ɛteɛ bere nyinaa. Ɔbɛma wo “tumi a ɛboro onipa de” so, na aboa wo ma woatumi agyina ɔhaw ano. (2 Korintofo 4:7) Yehowa boaa Paulo wɔ mmere a ɛtete saa mu ma enti otumi kae sɛ: “Ade nyinaa mu mewɔ ahoɔden, nea ɔhyɛ me den no nti.”—Filipifo 4:13.
MA W’ANI NNYE NEA ONYANKOPƆN PƐ HO
20. Su bɛn na ɛsɛ sɛ wusuasua? Adɛn ntia?
20 Sɛ yɛpɛ sɛ yɛfa Yehowa adamfo a, ɛnde biribiara a Yehowa aka sɛ ɛyɛ bɔne no ɛsɛ sɛ yegyae. Nanso ɛno nko ara nnɔɔso. (Romafo 12:9) Onyankopɔn nnamfo deɛ, ade a Onyankopɔn ani gye ho nko ara na wɔyɛ. Hwɛ sɛnea Bible ka wɔn ho asɛm wɔ Dwom 15:1-5. (Kenkan.) Yehowa wɔ su te sɛ “ɔdɔ, anigye, asomdwoe, abodwokyɛre, ayamye, papayɛ, gyidi, odwo, ahosodi.” Enti obiara a ɔpɛ sɛ ɔyɛ n’adamfo no, ɛsɛ sɛ osuasua no.—Galatifo 5:22, 23.
21. Wobɛyɛ dɛn asuasua Onyankopɔn suban?
21 Onyankopɔn su a yɛabobɔ so yi yɛ fɛ paa. Wobɛyɛ dɛn asuasua? Ɛsɛ sɛ wusua Bible daa na ama woahu nea Yehowa pɛ. (Yesaia 30:20, 21) Woyɛ saa a, ɔdɔ a wowɔ ma Yehowa no bɛyɛ kɛse, na wobɛyere wo ho ayɛ n’apɛde.
22. Woyɛ Yehowa apɛde a, dɛn na wubenya?
22 Nsakrae a ɛsɛ sɛ woyɛ no, yebetumi de atoto sɛnea obi worɔw atade dedaw gu hɔ na ɔhyɛ foforo ho. Bible ka sɛ, ɛsɛ sɛ ‘wuyi nipasu dedaw no’ na wohyɛ “nipasu foforo.” (Kolosefo 3:9, 10) Ɛwom, ɛrenyɛ mmerɛw, nanso Yehowa ahyɛ bɔ sɛ, sɛ yetumi yɛ nsakrae na yɛkɔ so tie no a, ɔbɛma yɛn “akatua” kɛse. (Dwom 19:11) Enti yere wo ho yɛ Yehowa apɛde na ma Satan nyɛ ɔtorofo. Ɛnyɛ akatua a wobenya nti na ɛsɛ sɛ wosom Yehowa, na mmom ɔdɔ a wowɔ ma no ntia. Woyɛ saa a, wobɛyɛ Onyankopɔn adamfo a onni wo ho agorɔ koraa!
^ nky. 16 Ɛnkyerɛ sɛ, sɛ obi pɛ sɛ ɔma wugyae Bible sua a, Satan na abɔ no paa. Nanso Satan ne “wiase yi nyame,” na “wiase nyinaa da [ne] tumi mu.” Enti sɛ nnipa bi mpɛ sɛ yɛsom Yehowa a, ɛnyɛ nwonwa.—2 Korintofo 4:4; 1 Yohane 5:19.


c: text/html

text:
Adesua 52: Gideon ne Ne Mmarima 300 No
WUHU nea ɛrekɔ so wɔ ha no? Eyinom nyinaa yɛ Israel akofofo. Mmarima a wɔakotokotow no renom nsu. Ɔtemmufo Gideon ne ɔbarima a ogyina wɔn nkyɛn pɛɛ no. Ɔrehwɛ sɛnea wɔnom nsu no.
Hwɛ akwan horow a mmarima no nam so nom nsu no. Ebinom de wɔn ano bɔ nsu no mu ankasa. Nanso wɔn mu biako de ne nsa saw nsu no bi na watumi ahwɛ nea ɛrekɔ so. Eyi ho hia efisɛ Yehowa ka kyerɛɛ Gideon sɛ ɔmpaw mmarima a wɔbɛkɔ so ahwɛ nea ɛrekɔ so bere a wɔrenom nsu no. Onyankopɔn kae sɛ ɔmma nkae no nsan nkɔ fie. Ma yɛnhwɛ nea enti.
Ná Israelfo no rehu amane kɛse bio. Nea enti a ɛte saa ne sɛ wɔantie Yehowa. Midianfo anya wɔn so tumi na wɔrehaw wɔn. Enti Israelfo su frɛɛ Yehowa, na Yehowa tiee wɔn.
Yehowa ka kyerɛɛ Gideon sɛ ɔmmoaboa dɔm ano, enti Gideon boaboaa akofofo 32,000 ano. Ná dɔm a wɔne Israel rebɛko no yɛ 135,000. Nanso Yehowa ka kyerɛɛ Gideon sɛ: ‘Wo nnipa no dɔɔso dodo.’ Dɛn nti na Yehowa kae saa?
Nea enti a ɛte saa ne sɛ sɛ Israel di nkonim a, wobesusuw sɛ ɛyɛ wɔn ankasa mmɔdenbɔ. Ebia wobesusuw sɛ wonhia Yehowa mmoa na wɔadi nkonim. Enti Yehowa ka kyerɛɛ Gideon sɛ: ‘Ma wɔn a wosuro nyinaa nsan nkɔ fie.’ Bere a Gideon yɛɛ eyi no, mmarima 22,000 san kɔɔ fie. Ɛkaa nnipa 10,000 pɛ a wɔne asraafo 135,000 bɛko.
Na tie! Yehowa kae sɛ: ‘Wo nnipa no da so ara dɔɔso dodo.’ Enti ɔka kyerɛɛ Gideon sɛ ɔmfa wɔn nyinaa mmra nsu yi ho mma wɔmmɛnom nsu, na ɔmma wɔn a wɔkotow de wɔn ano bɔ nsu no mu no nsan nkɔ fie. Yehowa hyɛɛ bɔ sɛ: ‘Mɛma wode mmarima 300 a wɔmaa wɔn ani daa hɔ bere a wɔrenom nsu no adi nkonim.’
Ɔko bere no dui. Gideon kyɛɛ mmarima 300 no mu akuw abiɛsa. Ɔmaa obiara abɛn, ne kuruwa a gyatɛn wom. Bɛyɛ ɔdasum no, wɔn nyinaa twaa atamfo asraafo no ho hyiae. Na bere koro mu no wɔn nyinaa hyɛn wɔn mmɛn bobɔɔ wɔn nkuruwa no, na wɔteɛɛm sɛ: ‘Yehowa ne Gideon nkrante!’ Bere a atamfo asraafo no sɔree no, na wɔn nyinaa ayɛ basaa na ehu aka wɔn. Wɔn nyinaa fii ase guanee, na Israelfo dii nkonim.
Atemmufo ti 6 kosi 8.
Nsɛmmisa
- Ɛyɛɛ dɛn na amanehunu bebree aba Israelfo so?
- Adɛn nti na Yehowa ka kyerɛɛ Gideon sɛ mmarima a ɔde wɔn rekɔ ko no dɔɔso dodo?
- Bere a Gideon kaa sɛ wɔn a wosuro no nsan nkɔ fie no, mmarima baahe na ɛkae?
- Hwɛ mfonini no na ka ɔkwan a Yehowa nam so tew Gideon mmarima no so maa wɔkaa 300 pɛ no.
- Ɔkwan bɛn so na Gideon kyekyɛɛ mmarima 300 no mu, na ɛyɛɛ dɛn na Israel dii nkonim?
Nsɛmmisa foforo
- Kenkan Atemmufo 6:36-40.
Ɛyɛɛ dɛn na Gideon huu nea Yehowa pɛ?
Yɛyɛ dɛn hu Yehowa apɛde nnɛ? (Mmeb. 2:3-6; Mat. 7:7-11; 2 Tim. 3:16, 17)
- Kenkan Atemmufo 7:1-25.
Dɛn na yebetumi asua afi nnipa 300 a wɔmaa wɔn ani daa hɔ ne wɔn a wɔamma wɔn ani anna hɔ no hɔ? (Atem. 7:3, 6; Rom. 13:11, 12; Efe. 5:15-17)
Sɛnea nnipa 300 no hwɛɛ Gideon suaa no no, ɔkwan bɛn so na yɛhwɛ Gideon Ɔkɛseɛ, Yesu Kristo sua no? (Atem. 7:17; Mat. 11:29, 30; 28:19, 20; 1 Pet. 2:21)
Dɛn na ɛwɔ Atemmufo 7:21 a ɛboa ma yehu sɛ ɛsɛ sɛ yɛma yɛn ani sɔ baabiara a yɛsom wɔ Yehowa ahyehyɛde no mu? (1 Kor. 4:2; 12:14-18; Yak. 4:10)
- Kenkan Atemmufo 8:1-3.
Sɛ asɛm bi ba yɛne yɛn nua bi ntam a, dɛn na yebetumi asua afi sɛnea Gideon ne Efraimfo siesiee wɔn ntam no mu? (Mmeb. 15:1; Mat. 5:23, 24; Luka 9:48)

robotstxt: allowed

filter: keep


text:
Adesua 89: Yesu Tew Asɔrefi Hɔ
YESU bo afuw kɛse wɔ ha, ɛnte saa anaa? Wunim nea enti a ne bo afuw saa? Efisɛ mmarima yi a wɔwɔ Onyankopɔn asɔrefi hɔ wɔ Yerusalem no yɛ adifudepɛfo. Wɔrebɔ mmɔden sɛ wobenya sika pii afi nnipa a wɔaba ha rebɛsom Onyankopɔn no nkyɛn.
Wuhu saa anantwi ne nguan ne mmorɔnoma no? Mmarima no retɔn saa mmoa yi wɔ asɔrefi ha. Wunim nea enti? Efisɛ na Israelfo hia mmoa ne nnomaa na wɔde abɔ Onyankopɔn afɔre.
Onyankopɔn mmara kae sɛ sɛ Israelni yɛ bɔne a, ɛsɛ sɛ ɔbɔ afɔre ma Onyankopɔn. Na na mmere afoforo nso wɔ hɔ a ɛsɛ sɛ Israelfo bɔ afɔre. Nanso na ɛhe na Israelni benya nnomaa ne mmoa de abɔ Onyankopɔn afɔre?
Na Israelfo no binom wɔ nnomaa ne mmoa. Enti na wobetumi de abɔ afɔre. Nanso na Israelfo no pii nni mmoa anaa nnomaa biara. Na na ebinom nso te baabi a ɛne Yerusalem ntam ware a wontumi mfa wɔn mmoa mma asɔrefi ha. Enti nkurɔfo no baa ha bɛtɔɔ mmoa anaa nnomaa a wohia. Nanso na sika a saa mmarima yi gye nkurɔfo no dɔɔso dodo. Na wɔresisi nkurɔfo no. Afei nso, na ɛnsɛ sɛ wodi gua wɔ Onyankopɔn asɔrefi hɔ pɛɛ.
Eyi na ɛhyɛɛ Yesu abufuw. Enti ɔdan mmarima no apon no butubutuwii, na sika no bɔ petee. Afei nso ɔde mpire pam mmoa no fii asɔrefi hɔ. Ɔka kyerɛɛ mmarima a wɔtɔn mmorɔnoma no sɛ: ‘Momfa wɔn mfi ha, monnyɛ m’agya fi baabi a wɔde anibere pɛ sika.’
Na Yesu akyidifo no binom ka ne ho wɔ asɔrefi ha wɔ Yerusalem. Nea na Yesu reyɛ no yɛɛ wɔn nwonwa. Nanso afei wɔkaee sɛ wɔaka Onyankopɔn Ba no ho asɛm wɔ Bible mu sɛ: ‘Onyankopɔn fi ho dɔ bɛdɛw te sɛ ogya wɔ ne mu.’
Bere a Yesu baa Twam afahyɛ no wɔ Yerusalem ha no, ɔyɛɛ anwonwade pii. Akyiri yi, Yesu fii Yudea na osiim sɛ ɔresan akɔ Galilea. Nanso wɔ kwan so no ɔkɔfaa Samaria mantam mu. Ma yɛnhwɛ nea ɛkɔɔ so wɔ hɔ.
Yohane 2:13-25; 4:3, 4.
Nsɛmmisa
- Adɛn nti na wɔretɔn mmoa wɔ asɔrefi hɔ?
- Dɛn na ɛhyɛɛ Yesu abufuw?
- Sɛnea wutumi hu wɔ mfonini no mu no, dɛn na Yesu yɛe, na dɛn na ɔka kyerɛɛ wɔn a wɔtɔn mmorɔnoma no sɛ wɔnyɛ?
- Bere a Yesu akyidifo no huu nea ɔreyɛ no, dɛn na ɛkaee wɔn?
- Bere a Yesu resan akɔ Galilea no ɔkɔfaa ɔmantam bɛn mu?
Asɛmmisa foforo
- Kenkan Yohane 2:13
Sɛ yesusuw sɛnea Yesu bo fuw sikasesafo a na wɔwɔ asɔrefie hɔ no ho a, adwene a ɛteɛ bɛn na ɛsɛ sɛ yenya wɔ gua a wodi wɔ Ahenni Asa so no ho? (Yoh. 2:15, 16; 1 Kor. 10:24, 31-33)


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Galatifo 2:1-21
2 Ɛno akyi mfe dunan no, mesan ne Barnaba+ kɔɔ Yerusalem,+ na mefaa Tito nso kaa me ho.2 Nanso adiyi+ bi nti na mekɔe. Na mede asɛmpa a meka no amanaman mu no too wɔn anim+ kokoam, nnipa a wɔyɛ atitiriw no anim, efisɛ na misuro sɛ mmirika a meretu+ anaa mitui no yɛ ɔkwa.+3 Na Tito+ a na ɔka me ho a ɔyɛ Helani no mpo wɔanhyɛ no sɛ ontwa twetia.+4 Na anuanom atorofo+ a wɔaba mu kodɛɛ+ no ntia; wɔn na wɔawiawia wɔn ho aba mu sɛ wɔrebɛhwɛ ahofadi+ a yɛwɔ wɔ Kristo Yesu mu sɛnea wɔde yɛn bɛyɛ nkoa+ koraa—5 yɛangow yɛn ho anhyɛ saa nnipa no ase,+ dabi, yɛanyɛ saa dɔnhwerew biako pɛ mpo, sɛnea ɛbɛyɛ a asɛmpa no ho nokware+ no bɛtena mo mu.6 Nanso wɔn a nnipa bu wɔn sɛ atitiriw+ no—sɛnea bere bi na wɔte mfa me ho+—Onyankopɔn nhwɛ sɛnea obi te wɔ nnipa ani so+—me fam de, saa nnipa a wɔyɛ atitiriw yi amfa biribi foforo biara amma.7 Mmom no, bere a wohui sɛ wɔde ahyɛ me nsa+ sɛ memfa asɛmpa no nkɔ momonotofo+ nkyɛn sɛnea Petro nso de kɔɔ twetiafo nkyɛn no+—8 Nea ɔmaa Petro tumi a ɛsɛ ma ɔyɛɛ asomafodwuma wɔ twetiafo mu no maa me nso tumi+ a mede bɛyɛ saa wɔ amanaman mufo mu;9 yiw, bere a Yakobo+ ne Kefa ne Yohane a wɔayɛ sɛ adum+ no huu adom+ a wɔde adom me+ no, wokyiaa me ne Barnaba+ nsam de kyerɛɛ ayɔnkofa,+ sɛ yɛnkɔ amanaman mufo mu na wɔn de, wɔnkɔ twetiafo mu.10 Nanso na ɛsɛ sɛ yɛkae ahiafo.+ Ade koro no ara na mayere me ho denneennen ayɛ.+11 Nanso, bere a Kefa+ baa Antiokia+ no, meka sii n’anim sɛ wayɛ biribi a ɛmfa kwan mu.+12 Nea ɛbae ne sɛ ansa na nnipa bi a wofi Yakobo+ hɔ reba no, na ɔne amanaman mufo didi;+ nanso bere a wɔbae no, esiane wɔn a wofi twetiafo mu no ho suro+ nti, ɔtwee ne ho fii wɔn ho tew ne ho.+13 Yudafo a wɔaka no nso kɔkaa ne ho wɔ nyaatwomyɛ+ yi mu, ma Barnaba+ mpo kodii wɔn nyaatwomyɛ no akyi.14 Nanso bere a mihui sɛ wɔnnantew tẽẽ sɛnea asɛmpa no ho nokware no kyerɛ+ no, meka kyerɛɛ Kefa wɔ wɔn nyinaa anim+ sɛ: “Sɛ wo a woyɛ Yudani no bɔ wo bra sɛ amanaman muni na ɛnyɛ sɛ Yudani a, adɛn nti na worehyɛ amanaman mufo sɛ wɔmfa Yudafo kwan so?”+15 Yɛn a yefi awosu mu yɛ Yudafo,+ na yɛnyɛ nnebɔneyɛfo+ a wofi amanaman mu no,16 esiane sɛ yenim no yiye sɛ ɛnyɛ mmara nnwuma na wɔde bu onipa bem+ na mmom Kristo Yesu mu gyidi+ nkutoo nti, yɛn nso yɛagye Kristo Yesu adi, na ama wɔafa Kristo mu gyidi so abu yɛn bem,+ na ɛnyɛ mmara nnwuma, efisɛ ɛkaa mmara nnwuma nko a, anka wɔremmu ɔhonam biara bem.+17 Afei yɛn a yɛhwehwɛ sɛ wɔfa Kristo so bu yɛn bem+ no, sɛ wohu yɛn nso sɛ abɔnefo+ a, ɛnde na Kristo yɛ bɔne somfo anaa?+ Ɛnsɛ sɛ ɛba saa da!18 Na sɛ mesan si nea bere bi midwiriw gui no bio+ a, meda me ho adi sɛ mmaratofo.+19 Me de, menam mmara so wui wɔ mmara ho,+ na ama matena ase Onyankopɔn mu.+20 Wɔabɔ me asɛndua mu aka Kristo ho.+ Ɛnyɛ me na mete ase bio,+ na mmom ɛyɛ Kristo na ɔte me mu.+ Nokwarem no, ase a mete ɔhonam mu seesei yi,+ mete no Onyankopɔn Ba a ɔdɔɔ me na ɔde ne ho too hɔ maa me+ no mu gyidi mu.21 Mimpia Onyankopɔn adom+ nto nkyɛn; efisɛ sɛ trenee nam mmara so na ɛba+ a, ɛnde anka Kristo awu kwa.+


text:
BIBLE MU AKORADE | MMEBUSƐM 7-11
“Mma Wo Koma Nnnan”
Yehowa mmara bɔ yɛn ho ban. Nanso ɛbɛboa yɛn paa a, gye sɛ ɛda yɛn koma so. (Mme 7:3) Sɛ Yehowa somfo bi anhwɛ yiye na ne koma dan a, ɛbɛma Satan de n’atosɛm ne ne nnaadaa anya no. Sɛ yɛhwɛ Mmebusɛm ti 7 a, ɛka sɛ aberante bi maa ne koma daadaa no. Ɛdɛn na yebetumi asua afi mfomso a odii mu?
Satan nam nneɛma nnum a ebetumi atwetwe yɛn akɔnnɔ yi so bɔ mmɔden sɛ ɔbɛma yɛayɛ bɔne atia Yehowa
Sɛ yɛwɔ nyansa ne ntease a, ɛbɛboa yɛn ama yɛahu nsunsuanso a bɔne de ba, na ayi yɛn afi biribiara a ɛbɛtete yɛne Onyankopɔn ntam mu


text:
‘Din Pa Ye Sen Ahonyade Pii’
DIN pa ho hia paa. Aman bi so no, ɛho hia araa ma wɔwɔ mmara a wɔde bɔ din pa a obi wɔ ho ban. Nea wɔyɛ de bɔ din pa a obi wɔ ho ban no, ebi ne sɛ mmara wɔ hɔ a etia ntwatoso (asɛm a wɔkyerɛw anaa wotintim de sɛe obi din) ne ntwiri (asɛm a wɔka de sɛe obi din). Wei ma yɛkae tete asɛm yi: “Din pa na ɛsɛ sɛ wɔpaw, na ɛnyɛ ahonyade pii; anuonyam ye sen dwetɛ ne sika mpo.” (Mmebusɛm 22:1) Yɛbɛyɛ dɛn anya din pa ne obu afi afoforo hɔ? Ɛho afotu pa bebree wɔ Bible mu.
Ma yɛnhwɛ ɛho nhwɛso wɔ Dwom 15. Ɛhɔ no, odwontofo no bisaa sɛ: “Hena na ɔbɛsoɛ [Onyankopɔn] ntamadan mu?” Ɔmaa ho mmuae sɛ: ‘Nea ɔyɛ adetrenee, na ɔka nokwasɛm ne komam. Ɔnsɛe nkurɔfo din. Ɔnyɛ ne yɔnko bɔne, na ne mfɛfo nso, ɔmmɔ wɔn ahohora. Ommu onipa huhuni hwee n’ani so. Sɛ ɔka ntam na etia no mpo a, ɔnsesa n’ano. Na onnye adanmude.’ (Dwom 15:1-5) Sɛ wuhu sɛ obi de Bible mu afotu pa yi rebɔ ne bra a, woremmu no anaa?
Ahobrɛase nso yɛ su foforo a ɛma obi nya obu. Mmebusɛm 15:33 ka sɛ: “Ahobrɛase di anuonyam anim.” Susuw wei ho hwɛ: Sɛ obi wɔ ahobrɛase a, ohu baabi a ɛsɛ sɛ ɔyɛ nsakrae, na ɔyere ne ho yɛ ho adwuma. Afei sɛ ɔfom obi a, ɛnyɛ den mma no sɛ ɔbɛpa kyɛw. (Yakobo 3:2) Nanso sɛ obi yɛ ahantan a ɔnyɛ saa. Mmom ɛnkyɛ na ne bo afuw. Mmebusɛm 16:18 ka sɛ: “Ahantan di ɔsɛe anim, na ahomaso honhom di asehwe anim.”
Nanso sɛ obi sɛe din pa a wowɔ no nso ɛ? Ɛsɛ sɛ wofa abufuw na wopere wo ho yɛ ade anaa? Bisa wo ho sɛ: ‘Sɛ meyɛ sɛ mɛma nkurɔfo ahu sɛ asɛm no nyɛ nokware a, ɛno mmom remma mentrɛw atosɛm no mu anaa?’ Ɛwom ɛtɔ mmere bi a, sɛ wode obi fa mmara kwan so a, ɛboa. Nanso Bible ma yɛn afotu a nyansa wom sɛ: “Mpere wo ho nkɔtwe manso.” Mmom, “asɛm a ɛwɔ wo ne wo yɔnko ntam” no, wo ne no nkɔka. (Mmebusɛm 25:8, 9) * Wode ntoboase di ho dwuma saa a, ɛremma wommɔ ka nkɔtwe manso wɔ mmara kwan so.
Bible nyɛ nyamesom nhoma kɛkɛ. Ɛsan yɛ nhoma a ɛkyerɛ yɛn kwan wɔ abrabɔ mu, na yebetumi de yɛn ho ato so. Emu afotusɛm no, nyansa wom. Sɛ obi de yɛ adwuma a, ɛma onya su ahorow a ɛbɛma afoforo abu no na wanya din pa.
^ nky. 5 Yɛhwɛ Mateo 5:23, 24; 18:15-17 a, yebenya Bible afotusɛm pii a ɛbɛma yɛahu sɛnea yebesiesie yɛne afoforo ntam akasakasa.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Hesekiel 13:1-23
13 Na Yehowa san ka kyerɛɛ me sɛ:2 “Onipa ba, hyɛ Israel adiyifo a wɔrehyɛ nkɔm no ho nkɔm,+ na ka kyerɛ wɔn a wofi wɔn ankasa komam hyɛ nkɔm+ no sɛ, ‘Muntie Yehowa asɛm.+3 Nea Awurade Tumfoɔ Yehowa aka ni: “Adiyifo nkwaseafo+ a wodi wɔn ankasa honhom akyi+ bere a wonhuu hwee no nnue!+4 O Israel, w’adiyifo te sɛ amamfõ so sakraman.+5 Morentumi nkogyina ɔfasu no mu ntokuru mu,+ na morento ɔfasu+ mma Israel fie na moagyina ɔko mu, Yehowa da no.”+6 “Wonya anisoadehu a ɛnyɛ nokware, na wɔhyɛ nkɔntoro+ ka sɛ, ‘Yehowa se’ bere a Yehowa nsomaa wɔn, na wɔhwɛ kwan sɛ ɛbɛba mu.+7 Ɛnyɛ atoro anisoade na muhu yi, na ɛnyɛ nkɔntoro na mohyɛ ka sɛ ‘Yehowa se’ bere a menkaa hwee no anaa?”’+8 “‘Enti nea Awurade Tumfoɔ Yehowa aka ni: “‘Esiane sɛ moka nkontomposɛm na mo anisoadehu yɛ atoro nti, me ne mo wɔ asɛm,’+ Awurade Tumfoɔ Yehowa asɛm ni.”9 Me nsa bɛba adiyifo a wɔn anisoadehu yɛ atoro na wɔhyɛ nkɔntoro no so.+ Meremma wɔntena me man fekuw+ mu, merenkyerɛw wɔn din nka Israel fie kyerɛwtohɔ ho,+ na wɔremma Israel asase so;+ na mubehu sɛ mene Awurade Tumfoɔ Yehowa,+10 efisɛ wɔama me man afom kwan, na wɔka sɛ, “Asomdwoe wɔ hɔ!” bere a asomdwoe biara nni hɔ;+ ɔman no to ɔfasu, na eyinom de akado+ ka ho kwa.’+11 “Ka kyerɛ wɔn a wɔka ho akado no sɛ ebedwiriw agu. Nsu bɛtɔ ayiri, amparuwbo bɛtɔ, na ahum bɛma abubu.+12 Hwɛ, ɔfasu no bedwiriw agu; na afei ɛnyɛ bisa na wobebisa mo sɛ, ‘Nea mode kaa ho no wɔ he?’+13 “Enti nea Awurade Tumfoɔ Yehowa aka ni, ‘M’anibere mu na mɛma ahum atu, na m’abufuw mu na mɛma osu atɔ ayiri asram so, na m’anibere mu na mɛma amparuwbo atɔ asɛe ade.+14 Medwiriw ɔfasu a moaka ho akado no agu fam na ne fapem ho ada hɔ.+ Ɔbɛhwe ase na mo awiei aba wɔ ne mu, na mubehu sɛ mene Yehowa.’+15 “‘Na mewie m’abufuw wɔ ɔfasu no so ne wɔn a wɔka ho akado no so, na mɛka akyerɛ mo sɛ: “Ɔfasu no nni hɔ bio, na wɔn a wɔka ho no nso nni hɔ bio,+16 kyerɛ sɛ, Israel adiyifo a wɔhyɛ Yerusalem ho nkɔm na wonya anisoadehu sɛ asomdwoe wɔ hɔ+ bere a asomdwoe nni hɔ no,”’ Awurade Tumfoɔ Yehowa asɛm ni.+17 “Enti onipa ba, fa w’ani si+ wo man mmabea a wɔayɛ wɔn ho adiyifo+ a wofi wɔn ankasa komam hyɛ nkɔm+ no so, na hyɛ wɔn ho nkɔm.18 Na ka sɛ, ‘Nea Awurade Tumfoɔ Yehowa aka ni: “Mmea a mopompam ade hyehyɛ nsa horow nyinaa ho na moyɛ nkataanim ma eti horow nyinaa sɛ mode beyi akra+ no nnue! Me man akra de, muyi, na mo ankasa mo kra de, mugye no nkwa anaa?19 Atoko nsa mã ne paanoo sin nti mubegu me ho fĩ wɔ me man anim,+ na monam nkontompo a mutwa me man a wotie atosɛm so bekum akra a ɛmfata sɛ wowu+ na moakora akra a ɛnsɛ sɛ wɔtena ase so anaa?”’+20 “Enti nea Awurade Tumfoɔ Yehowa aka ni, ‘Mmea, mɛsɔre atia ade a moapam ahyehyɛ mo nsa ho a mode yi akra te sɛ nnomaa no, na mɛtetew afi mo nsa ho ama akra a moayi wɔn no ade wɔn ho, akra a wɔte sɛ nnomaa no.+21 Na mɛtetew mo nkataanim mu agye me man afi mo nsam, na morennya wɔn nyi wɔn bio. Na mubehu sɛ mene Yehowa.+22 Esiane sɛ mode atosɛm+ ama ɔtreneeni koma abotow bere a menhyɛɛ no awerɛhow na moahyɛ ɔdebɔneyɛfo nsam den+ sɛnea ɛbɛyɛ na wannan amfi ne kwammɔne so na wannya nkwa nti,+23 morennya atoro anisoadehu+ na nkɔntoro+ nso, morenhyɛ bio;+ meyi me man afi mo nsam+ na moahu sɛ mene Yehowa.’”+


text:
ADESUA 28
Balaam Afurum Kasae
Ná Israelfo no atena sare so bɛyɛ mfe 40. Ná wɔako adi nkurow a ɛyɛ den pii so nkonim. Afei wotu kɔtenaa Moab sare so. Ɛwɔ Yordan Asubɔnten no apuei fam. Ná bere aso sɛ wɔkɔ Bɔhyɛ Asase no so. Ná Balak yɛ Moab hene, na na osuro sɛ Israelfo no bɛko afa n’asase. Enti ɔfrɛɛ ɔbarima bi a ne din de Balaam sɛ ɔmmra Moab mmɛdome Israelfo no.
Nanso Yehowa ka kyerɛɛ Balaam sɛ: ‘Ɛnsɛ sɛ wodome Israelfo no.’ Enti Balaam ankɔ. Ɔhene Balak san soma ma wɔkɔfrɛɛ no. Ɔhene no kaa sɛ nea Balaam pɛ biara, ɔde bɛma no. Nanso, Balaam ampene so. Afei Onyankopɔn kaa sɛ: ‘Wubetumi akɔ, nanso asɛm a mɛka akyerɛ wo nko ara na ɛsɛ sɛ woka.’
Balaam tenaa n’afurum so. Ɔde n’ani kyerɛɛ anafo fam kɔɔ Moab. Ná Yehowa aka akyerɛ no sɛ ɛnsɛ sɛ ɔdome Israelfo no. Nanso na wayɛ n’adwene sɛ ɔbɛdome wɔn. Yehowa bɔfo yii ne ho adi mprɛnsa wɔ kwan no so. Balaam anhu ɔbɔfo no, nanso n’afurum no deɛ, ohuu no. Nea edi kan no, afurum no de n’ani kyerɛɛ wuram. Afei afurum no kɔfam ɔfasu bi ho maa Balaam nan ka miaa ɔfasu no. Awiei koraa no, afurum no butuw kwan no mfinimfini. Emu biara no, na Balaam de abaa hwe afurum no.
Nea ɛto so mmiɛnsa akyi no, Yehowa maa afurum no kasae. Afurum no bisaa Balaam sɛ: ‘Adɛn nti na woda so ara rehwe me?’ Balaam kaa sɛ: ‘Woama mayɛ sɛ ogyimfo. Sɛ nkrante bi kura me a, anka sesɛɛ makum wo.’ Afurum no kaa sɛ: ‘Woatena me so mfe pii ni. Woahu sɛ mayɛ wo saa pɛn?’
Afei Yehowa maa Balaam huu ɔbɔfo no. Ɔbɔfo no kaa sɛ: ‘Yehowa ka kyerɛɛ wo sɛ nnome Israelfo no.’ Balaam kaa sɛ: ‘Mayɛ bɔne. Mɛsan m’akyi akɔ fie.’ Nanso ɔbɔfo no kaa sɛ: ‘Wubetumi akɔ Moab, nanso asɛm a Yehowa bɛka akyerɛ wo nko ara na ɛsɛ sɛ woka.’
Nea ɛtoo Balaam no, osuaa biribi fii mu anaa? Dabi. Ɛno akyi no, Balaam yɛe sɛ ɔbɛdome Israelfo no. Ɔyɛɛ saa mprɛnsa. Nanso emu biara no, Yehowa maa ohyiraa Israelfo no mmom. Nea ɛbae ne sɛ, Israelfo no dii Moab so nkonim, na wokum Balaam. Sɛ Balaam tiee Yehowa a, wohwɛ a anka saa na ɛbɛto no?
“Monhwɛ yiye wɔ anibere biara ho, efisɛ sɛ onipa nya ma ebu so mpo a, ɛnyɛ nneɛma a ɔwɔ no mu na ne nkwa fi.”—Luka 12:15


text:
“Mfonini Yi Yɛ Fɛ!”
Wo nsa nkaa Ɔwɛn-Aban foforo ma wonkaa asɛm a ɛte saa pɛn? Egye bere ne adwumaden na yɛanya mfonini anaa foto fɛfɛ a ɛte saa. Enti enni hɔ kwa. Ɛboa ma yesusuw nsɛm ho kɔ akyiri na yɛte nea yɛresua no ase. Mfonini no boa ma yetumi siesie yɛn ho yiye wɔ fie na sɛ yɛkɔ Ɔwɛn-Aban Adesua a, yɛatumi ama mmuae a ɛtɔ asom.
Ɛho nhwɛso ni: Adesua asɛm biara mfiase no, mfonini bi wɔ hɔ. Enti gye bere dwinnwen ho na bisa wo ho sɛ: ‘Adɛn nti koraa na mfonini yi wɔ ha? Dɛn na ɛkyerɛ? Ɛfa asɛmti anaa kyerɛwsɛm a adesua no gyina so no ho sɛn?’ Saa ara na ɛsɛ sɛ wususuw mfonini a aka nyinaa ho. Hwɛ sɛnea ɛfa adesua no ho ne sɛnea ɛbɛboa w’ankasa.
Ɛsɛ sɛ nea ɔhwɛ Ɔwɛn-Aban Adesua so no ma anuanom bere ma wɔka mfonini biara ho asɛm na wɔkyerɛ sɛnea ɛfa adesua no ho ne sɛnea ɛbɛboa wɔn ankasa. Ɛtɔ da bi a wɔkyerɛ nkyekyɛm pɔtee a mfonini no gyina so, enti sɛ mudu hɔ a mubetumi asusuw mfonini no ho. Ebi wɔ hɔ nso a, wɔnkyerɛ nkyekyɛm pɔtee a mfonini no gyina so, enti nea ɔhwɛ so no bɛkyerɛ nkyekyɛm a wɔbɛka mfonini no ho asɛm. Wɔayɛ mfonini no na aboa obiara ma watwa nneɛma a yesua fi Onyankopɔn Asɛm mu no ho mfonini. Enti sɛ anuanom nya bere susuw ho a, ɛboa wɔn paa.
Nea onua bi kae ni: “Sɛ worekan nsɛmma nhoma a, wuhu sɛ mfonini no ma asɛm no yɛ akɔnnɔ paa.”


text:
Japanfo Anya Akyɛdeɛ Bi a na Wɔnhwɛ Kwan
WƆYƐƐ nhyiam soronko bi wɔ Nagoya, Japan, April 28, 2013. Onua Anthony Morris a ɔyɛ Akwankyerɛ Kuo no muni de amanneɛbɔ bi a ɛyɛ anigyeɛ too dwa sɛ wɔayi nwoma foforɔ bi adi wɔ Japan kasa mu. N’asɛmti ne Bible
Wɔyii Mateo Asɛmpa yi fii Borɔfo Wiase Foforɔ Nkyerɛaseɛ no mu. Nanso, nwoma a ɛkura nkratafa 128 yi yɛ soronko. Onua Morris kyerɛkyerɛɛ mu sɛ wɔayɛ nwoma no de reboa nkurɔfo a wɔwɔ asasesin a wɔka Japanfo kasa mu. Ɛdeɛn na ɛyɛ soronko wɔ nwoma yi ho? Dɛn nti na wɔyɛeɛ? Sɛn na nkurɔfo akyerɛ ho anigyeɛ?
ƐDEƐN NA ƐYƐ SORONKO WƆ NWOMA YI HO?
Sɛnea wɔatintim Mateo nwoma no yɛɛ nnipa pii nwanwa. Wɔtumi twerɛ Japan kasa firi soro ba fam, ɛnna wɔtumi twerɛ firi benkum kɔ nifa nso. Sɛ wohwɛ ntwerɛeɛ a ɛwɔ nwoma a wɔatintim no pii mu a, ɛfiri benkum kɔ nifa; saa ara na ɛte wɔ yɛn nwoma ahodoɔ mu nso. Nanso nwoma foforɔ yi mu deɛ, ntwerɛeɛ no firi soro ba fam sɛnea yɛhu wɔ Japanfo atesɛm nkrataa ne nwoma ahodoɔ mu no. Japanfo pii ani gye nwoma a wɔtwerɛ firi soro ba fam akenkan ho. Afei nso, wɔyii nsɛmti a ɛwɔ nkratafa atifi no bɛhyɛɛ nsɛm no mu yɛɛ no nsɛmti nketewa sɛnea ɛbɛboa akenkanfo ma wɔahu nsɛntitiriw no ntɛm.
Berɛ a anuanom a wɔwɔ Japan nsa kaa Mateo nwoma no, ntɛm ara na wɔfirii aseɛ kenkanee. Onuawa bi a wadi boro mfeɛ 80 kaa sɛ: “Makenkan Mateo nwoma no mpɛn pii, nanso ntwerɛeɛ a ɛfiri soro ba fam ne nsɛmti nketewa a ɛhyehyɛ mu no aboa me ma mate Bepɔ so Asɛnka no ase yie.” Onuawa ababaa bi twerɛɛ sɛ: “Berɛ a mefaa Mateo nwoma no, mamfa anto hɔ kɔsii sɛ mekenkan wieeɛ. Metaa kenkan nwoma a wɔtwerɛ firi benkum kɔ nifa, nanso Japanfo pii ani gye nwoma a wɔtwerɛ firi soro ba fam ho.”
WƆAYƐ AMA WƆN A WƆKA JAPAN KASA
Adɛn nti na Bible mu nwoma baako pɛ yi bɛtumi aboa wɔn a wɔka Japan kasa no paa? Ɛwom sɛ Japanfo pii nnim Bible mu deɛ, nanso wɔn ani gye ho sɛ wɔbɛkenkan. Seesei Japanfo a wɔnhuu Bible da anya hokwan sɛ wɔn nsa bɛka Bible no fã bi na wɔakenkan.
Adɛn nti na Mateo nwoma no na wɔfa tintimii? Sɛ Japanfo dodoɔ no ara te asɛmfua “Bible” a, Yesu Kristo ho adwene na ɛba wɔn tirim. Nea enti a Mateo nwoma no na wɔfa tintimii ne sɛ, ɛka abusua a Yesu firi mu ne n’awoɔ ho asɛm. Ɛsan ka ne Bepɔ so Asɛnka a nnipa pii ani gye ho, ne ne nkɔmhyɛ a ɛfa nna a ɛdi akyire ho no ho asɛm. Weinom nyinaa yɛ nsɛm a Japanfo pii ani gye ho.
Adawurubɔfo a wɔwɔ Japan de nsi firii aseɛ kyekyɛɛ nwoma foforɔ yi wɔ afie afie asɛnka ne sankɔhwɛ mu. Onuawa baako twerɛɛ sɛ: “Seesei mɛtumi de Onyankopɔn Asɛm ama nkurɔfo pii wɔ yɛn asasesin mu. Nokwasɛm ne sɛ, ɛda a yɛyɛɛ nhyiam soronko no ara, metumi de Mateo nwoma no baako maa obi!”
SƐN NA NKURƆFO AKYERƐ HO ANIGYEƐ?
Ɔkwan bɛn na adawurubɔfo fa so de nwoma foforɔ yi ma nkurɔfo? Japanfo pii nim nsɛm te sɛ “ɛpono teateaa,” ‘nhwenneɛ a ɛgu mprako anim,’ ne “monnnwennwene ɔkyena ho.” (Mateo 6:34; 7:6, 13) Sɛ wɔhu sɛ Yesu Kristo na ɔkaa saa nsɛm yi a, wɔn ho dwiri wɔn. Sɛ wɔn mu pii hu saa nsɛm no wɔ Mateo nwoma no mu a, wɔka sɛ: “Mabɔ mmɔden sɛ mɛkenkan Bible no pɛnkoro, nanso mentumi nyɛɛ saa.”
Sɛ adawurubɔfo no san kɔ nkurɔfo a wɔgyee Mateo nwoma no nkyɛn a, afiewuranom taa ka sɛ wɔn nsa kaeɛ ara na wɔkenkan ne fã bi anaa ne nyinaa. Ɔbarima bi a wadi boro mfeɛ 60 ka kyerɛɛ ɔdawurubɔfo bi sɛ: “Makenkan no mpɛn pii, na manya awerɛkyekye. Mesrɛ wo bɛkyerɛkyerɛ me Bible mu nsɛm pii.”
Wɔde Mateo nwoma no ma nkurɔfo wɔ badwam adansedie mu nso. Onuawa bi de ne e-mail address maa ababaa bi a ɔgyee nwoma no bi wɔ asɛnka mu. Dɔnwhere baako akyi no, ababaa no twerɛɛ asɛm bi faa e-mail address no so kɔmaa onuawa no sɛ wakenkan nwoma no fã bi na ɔpɛ sɛ ɔsua pii ka ho. Nnawɔtwe baako akyi no, onuawa no ne ababaa no kɔyɛɛ Bible adesua a ɛdi kan, na ankyɛ na ɔfirii aseɛ kɔɔ asafo nhyiam ahodoɔ.
Wɔde Mateo nwoma no bɛboro 1,600,000 akɔma asafo ahodoɔ a ɛwɔ Japan no. Adansefo no de nwoma no mpempem pii ma nkurɔfo bosome biara. Saa nwoma yi nnianimu asɛm no ka sɛnea wɔn a wɔtintim nwoma no te nka ho asɛm sɛ: “Yɛhwɛ kwan paa sɛ, sɛ wokenkan saa nwoma yi a, ɛbɛma w’ani agye Bible ho kɛse.”


text:
Nsɛmmisa a Efi Akenkanfo Hɔ
Hesekiel nyaa anisoadehu bi. Ohuu ɔbarima bi a ɔkyerɛwfo toa bɔ n’asen ne mmarima nsia a obiara kura dade a ɔde bɛsɛe ade. Saafo yi gyina hɔ ma henanom?
Wogyina hɔ ma ɔsoro asafodɔm a wɔsɛee Yerusalem no. Wɔka ho bi na wɔbɛsɛe Satan wiase bɔne yi wɔ Harmagedon. Wei yɛ ntease foforo a yɛanya. Adɛn nti na ɛtɔ asom?
Aka kakra ma wɔasɛe Yerusalem wɔ afe 607 ansa na Yesu reba no, Hesekiel hui sɛ Yerusalemfo a wɔawae no reyɛ abofonode. Ɛno akyi, onyaa anisoadehu bi a ɛkyerɛɛ nea ebesi ansa na wɔasɛe Yerusalem kurow no. Ohuu mmarima nsia a wokurakura nnade a wɔde sɛe ade. Ɔsan huu ɔbarima bi a ɔka wɔn ho. Ɔno de, ná “ɔhyɛ nwera a ɔkyerɛwfo toa bɔ n’asen.” (Hes. 8:6-12; 9:2, 3) Wɔka kyerɛɛ saa ɔbarima no sɛ: “Sen fa kurow no mu, . . . na hyɛ wɔn a wɔresi apini na wɔredi akyide a wɔyɛ wɔ hɔ nyinaa ho abooboo no moma so agyirae.” Afei wɔka kyerɛɛ mmarima a wokura nnade a wɔde sɛe ade no sɛ, wonni n’akyi mfa kurow no mu na wonkunkum obiara a wɔanhyɛ no agyirae no. (Hes. 9:4-7) Dɛn na yesua fi saa anisoadehu yi mu? Ná ɔbarima a ɔkyerɛwfo toa bɔ n’asen no gyina hɔ ma hena?
Hesekiel nyaa saa anisoadehu no wɔ afe 612 ansa na Yesu reba. Mfe nnum akyi no, anisoadehu no nyaa mmamu a edi kan bere a Babilon asraafo sɛee Yerusalem no. Ɛwom, Babilonfo a wɔsɛee Yerusalem no, na wɔyɛ abosonsomfo. Nanso, Yehowa de wɔn dii dwuma sɛ n’abrafo. (Yer. 25:9, 15-18) Nea enti a yɛka saa ne sɛ, wɔn na Yehowa de wɔn sɛee ne nkurɔfo a wɔawae no. Nanso, Yehowa amma wɔansɛe obiara kɛkɛ. Wamma wɔansɛe apapafo amfra abɔnefo. Yudafo a na wɔn ani nnye abofonode a ɛrekɔ so wɔ Yerusalem ho no, Yehowa ma wohui sɛ ɔdɔ wɔn. Ɔyɛɛ nhyehyɛe de gyee wɔn nkwa.
Wɔn a wɔhyɛɛ Yudafo no agyirae no, na Hesekiel nka ho. Saa ara nso na wɔn a wɔsɛee kurow no, na ɔnka ho. Mmom, abɔfo na wɔhwɛ ma wɔsɛee kurow no. Enti yɛbɛka a, anisoadehu a Hesekiel nyae no abue yɛn ani ama yɛahu nea ɛkɔɔ so wɔ soro. Yehowa maa n’abɔfo no dii kan hyɛɛ apapafo no agyirae, kyerɛ sɛ, ɔpaapaee abɔnefo ne apapafo no mu. Afei, ɔma wɔsɛee abɔnefo no, na wogyee apapafo no nkwa. *
Kan no, yɛkyerɛɛ mu sɛ yɛn bere mu de, ɔbarima a ɔkyerɛwfo toa bɔ n’asen wɔ anisoadehu no mu no gyina hɔ ma wɔn a wɔasra wɔn no nkaefo. Ná yɛka nso sɛ, ɛnnɛ yi ara sɛ obi tie asɛmpa a yɛreka no a, na yɛahyɛ no agyirae ama nkwagye. Nanso, nnansa yi yɛabehu sɛ ehia sɛ yɛsakra nkyerɛkyerɛmu a yɛde mae no mu. Asɛm a ɛwɔ Mateo 25:31-33 no ma yehu sɛ Yesu na obebu atɛn. Obebu nnipa atɛn korakora wɔ ahohiahia kɛse no mu. Saa bere no na ɔbɛpaapae nnipa mu. Wɔn a wɔte sɛ nguan no benya nkwa, na wɔn a wɔte sɛ mmirekyi no, wɔasɛe wɔn.
Esiane ntease foforo a yɛanya yi nti, dɛn na yesua fi Hesekiel anisoadehu no mu? Yebetumi asua nneɛma bɛyɛ nnum:
Aka kakra ama wɔasɛe Yerusalem no, Hesekiel ne Yeremia yɛɛ ɔwɛmfo adwuma, sɛnea bere bi Yesaia yɛe no. Ɛnnɛ, Yehowa nam n’asomfo kakraa bi a wɔasra wɔn so rema ne nkurɔfo aduan. Ɛnyɛ ɛno nko. Wɔrebɔ nkurɔfo kɔkɔ ansa na ahohiahia kɛse no apae agu. Kristo asomfo nyinaa nso reboa ama wɔabɔ nkurɔfo kɔkɔ.
—Mat. 24:45-47.
Hesekiel anhyɛ nkurɔfo agyirae amma nkwagye. Ɛnnɛ nso, ɛnyɛ Yehowa asomfo na wɔhyɛ nkurɔfo agyirae ma nkwagye. Mmom, nea wɔyɛ ara ne sɛ, abɔfo kyerɛ wɔn kwan ma wɔka Yehowa asɛm kyerɛ nkurɔfo.
—Adi. 14:6.
Hesekiel bere so no, wɔn a wogyee wɔn nkwa no, ná agyiraehyɛde biara nni wɔn moma so. Saa ara na ɛte nnɛ. Dɛn na nkurɔfo yɛ a ɛbɛma wɔahyɛ wɔn agyirae wɔ sɛnkyerɛnne kwan so ama nkwagye? Ɛsɛ sɛ wotie asɛmpa a yɛka no, wɔhyɛ Kristo nipasu no, wohyira wɔn ho so ma Yehowa, na woyi wɔn yam boa Kristo nuanom. (Mat. 25:35-40) Wɔn a wɔyɛ wei na wobenya nkwagye agyiraehyɛde no bi wɔ ahohiahia kɛse a ɛreba no mu.
Ɛnnɛ, ɔbarima a ɔkyerɛwfo toa bɔ n’asen no gyina hɔ ma hena? Ɔne Yesu Kristo. Enti, wɔn a wobenya nkwa no, Yesu ankasa na ɔbɛhyɛ wɔn agyirae. Nnipakuw kɛse no mufo benya wɔn agyiraehyɛde wɔ ahohiahia kɛse no mu bere a wɔabu wɔn atɛn sɛ nguan no. Ɛno bɛma wɔanya daa nkwa wɔ asase so.
—Mat. 25:34, 46. *
Ɛnnɛ, mmarima nsia a wokurakura nnade a wɔde sɛe ade no gyina hɔ ma henanom? Wɔne Yesu soro asafodɔm a Yesu ankasa di wɔn anim. Ɛrenkyɛ, wɔbɛsɛe amanaman no na wɔayi abɔnefosɛm biara afi hɔ.
—Hes. 9:2, 6, 7; Adi. 19:11-21.
Nneɛma a yɛasua afi anisoadehu yi mu ma yenya awerɛhyem paa sɛ Yehowa nsɛe apapafo mfra abɔnefo. (2 Pet. 2:9; 3:9) Ɛsan kae yɛn sɛ, ehia paa sɛ yɛka asɛmpa no nnɛ. Ɛsɛ sɛ yɛbɔ obiara kɔkɔ ansa na awiei no aba!
^ nky. 6 Nnipa a wogyee wɔn nkwa te sɛ Baruk (Yeremia kyerɛwfo no), Etiopiani Ebed-Melek, ne Rekabfo no, ná agyiraehyɛde biara nni wɔn moma so. Nanso, wogyee wɔn nkwa. (Yer. 35:1-19; 39:15-18; 45:1-5) Wei kyerɛ sɛ, agyiraehyɛde a wonyae no yɛ sɛnkyerɛnne kwan so de.


text:
SUASUA WƆN GYIDI | DEBORA
“Mesɔree sɛ Ɔbaatan wɔ Israel”
DEBORA too n’ani hwɛɛ asraafo a na wɔahyiam wɔ Bepɔ Tabor so no. Sɛ ɔhwɛ sɛnea wɔahyiam no a, na ɛyɛ no fɛ kɛkɛ. Saa anɔpa no, ɔdwendwenee sɛnea asraafo no ne wɔn sahene Barak daa akokoduru ne gyidi adi no ho. Ɛwom sɛ na wɔyɛ asraafo 10,000 deɛ, nanso na wɔrebɛhyia wɔn gyidi ne wɔn akokoduru ho sɔhwɛ kɛse saa da no. Ná wɔne atamfo a wɔn ho yɛ hu de rekɔsi ani. Afei nso sɛ wohwɛ atamfo no dodow a, sɛ na Israelfo no yɛ nkyene a na wɔayera mu, na na wɔnni akode titiriw biara nso. Nanso ɔbaa yi nkuranhyɛ nti, na asraafo no nyinaa abɛhyiam wɔ bepɔ no so.
Wo deɛ, fa w’adwene bu sɛ Debora gyina baabi na mframa rebɔ fa n’atade mu hoohoo. Ɔne Barak gyina bepɔ bi so rehwɛ asase tɛtrɛɛ a ɛda hɔ no. Bepɔ Tabor yɛ bepɔ kɛse a atifi paa no yɛ tratra. Bepɔ no tenten bɛyɛ mita 400, na sɛ wogyina atifi hɔ a, wohu Esdraelon Asasetaw a ɛda anafo fam atɔe no. Kison Asubɔnten no nwonnwan fa sare asasetam no so, na ɛtene kɔgu Po Kɛse no mu wɔ Bepɔ Karmel ho. Saa anɔpa no, ɛbɛyɛ sɛ na nsuo nni subɔnka no mu, nanso na biribi foforo rehyerɛn wɔ hɔ. Ná Sisera asraafo no rebɔ pini wɔn, na na wɔn nkrante ne wɔn mpeaw rete yerɛwyerɛw wɔ hɔ, wohwɛ a na ɛyɛ hu yie. Ná Sisera asraafo no aben wɔ akodi mu yie, na na wɔwɔ nteaseɛnam 900 a ne ntwahonan no yɛ nnade. Ná sekan a ano yɛ nam hyehyɛ ntwahonan no mu. Sisera yɛɛ n’adwene sɛ ɔbɛtwa Israelfo a wɔnni akode titiriw biara no sɛ atokoɔ!
Ná Debora nim sɛ Barak ne ne mmarima no retwɛn sɛ ɔbɛka biribi akyerɛ wɔn. Ɔno nkutoo ne ɔbaa a na ɔwɔ hɔ? Ná Debora bɛte nka sɛn wɔ adwuma kɛse a ɛda n’anim no ho? Wohwɛ a ɔbisaa sɛ, ‘Ɛha deɛ mebɛyɛɛ dɛn?’ Ɛda adi sɛ amma ne tirim saa da! Efisɛ na Yehowa, ne Nyankopɔn no aka akyerɛ no sɛ wɔne atamfo no mfa nkɔsi ani; na na wayi akyerɛ no nso sɛ ɔnam ɔbaa bi so na ɔko no bɛba awiei. (Atemmufoɔ 4:9) Gyidi ho ade bɛn na yɛbɛtumi asua afi Debora ne saa asraafo akokodurufo yi hɔ?
“KƆ BEPƆ TABOR SO”
Bere a ɛdi kan a Bible kaa Debora ho asɛm no, ɛkaa sɛ ɔyɛ “odiyifoɔbaa.” Wɔfrɛɛ Debora sɛ “odiyifoɔbaa,” nanso ɛnyɛ ɔno nko ara ne ɔbaa a Bible de saa abodin no frɛ no. * Ná Debora wɔ asɛyɛde foforo nso. Sɛ nsɛmnsɛm bi sɔre wɔ ɔman no mu a, na ɔbu wɔn atɛn; ná ɔde Yehowa akwankyerɛ ma wɔn.
Ná Debora te Efraim bepɔ so baabi a ɛda Betel ne Rama ntam. Ná ɔtaa tena abedua bi ase, na ɛhɔ na na ɔbu ɔman no atɛn wɔ Yehowa akwankyerɛ ase. Debora adwuma no, na ɛnna fam nanso wamma ɛno ammɔ ne hu. Na wɔhia ne mmoa paa. Akyiri yi, ɔboa ma wɔhyehyɛɛ dwom a Onyankopɔn ma wɔkyerɛwee no. Ná emu nsɛm no bi fa asoɔden a ne nkurɔfo yɛe no ho. Ɛka sɛ: “Wɔyii anyame foforɔ. Afei dɔm bɛto hyɛɛ wɔn so wɔ kuro apono ano.” (Atemmufoɔ 5:8) Esiane sɛ Israelfo no gyaa Yehowa hɔ kɔsom anyame foforo nti, Yehowa nso gyaa wɔn maa wɔn atamfo. Kanaanfo hene Yabin ne ne sahene Sisera dii wɔn so.
Sɛ Israelfo no te Sisera din a, na wɔrepɛ bɔn bi awura mu! Ná atirimɔdensɛm ahyɛ Kanaanfo amanne ne wɔn som mu ma; na wɔde mmofra bɔ afɔre na na wɔbɔ adwamman wɔ wɔn asɔrefie hɔ. Kanaanfo sahene ne n’asraafo a na wɔredi asase no so no maa Israelfo no tee nka sɛn? Debora dwom no ma yɛhu sɛ na ɛyɛ den sɛ obi bɛtu kwan akɔ baabi, na nkuraase mpo deɛ na obiara afiri hɔ. (Atemmufoɔ 5:6, 7) Wo deɛ hwɛ sɛ nkurɔfo adwane akɔhyɛ wuram ne mmepɔ mu. Ehu a akyekyere wɔn nti na wɔntumi nyɛ kua, na na wɔmpɛ sɛ wɔbɛtena nkuraa a afasu nni ho mu. Na wɔsuro mpo sɛ wɔbɛfa akwantempɔn so atu kwan, efisɛ anhwɛ a na asraafo no ato ahyɛ wɔn so afa wɔn mma, anaa wɔato mmaa a wɔka wɔn ho no mmonnaa. *
Ehu kɔɔ so kyekyeree Israelfo no bɛyɛ mfe 20 kɔsii sɛ Yehowa huu sɛ afei deɛ ne nkurɔfo asobrakyefo no pɛ sɛ wɔsesa wɔn suban, anaa sɛnea Debora ne Barak kaa wɔ wɔn dwom no mu no: “Kɔsii sɛ me Debora, mesɔreeɛ, kɔsii sɛ mesɔree sɛ ɔbaatan wɔ Israel.” Sɛ na Lapidot yere Debora wɔ mma deɛ a, yɛnnim. Nanso nea yɛnim ne sɛ saa asɛm no yɛ kasakoa. Ɛkyerɛ sɛ, Yehowa maa Debora bɔɔ ɔman no ho ban sɛnea ɔbaatan bɔ ne mma ho ban no. Ɔka kyerɛɛ no sɛ ɔmma Ɔtemmufo Barak, ɔbarima a ne gyidi yɛ den no nsɔre nkɔto nhyɛ Sisera so.
Yehowa nam Debora so ka kyerɛɛ Barak sɛ: “Kɔ Bepɔ Tabor so.” Ná Barak bɛboaboa mmarima 10,000 ano afi Israel mmusuakuo mmienu mu. Debora kaa nea Onyankopɔn kae no kyerɛɛ Barak sɛ, wɔbɛdi ɔsahene Sisera ne ne nteaseɛnam 900 no so nkonim! Asɛm no yɛɛ Barak nwonwa, efisɛ na Israelfo no nni asraafodɔm ne akode titiriw biara. Ne nyinaa mu no Barak kɔɔ ɔko no, nanso ɔkaa sɛ gye sɛ Debora ka ne ho kɔ Bepɔ Tabor so.
Ebinom ka sɛ na Barak nni gyidi nti na ɔkaa saa, nanso ɛnte saa koraa. Efisɛ, wammisa Onyankopɔn sɛ ɔmma no akode pii nka ho. Mmom no, Barak gyidi nti, ɔhuu sɛ ɛho hia sɛ ɔnya Yehowa nanmusifo a ɔbɛtumi ahyɛ ɔne ne mmarima no nyinaa den. (Hebrifoɔ 11:32, 33) Yehowa tiee Barak, na Debora ne no kɔe. Nanso Yehowa maa no hyɛɛ nkɔm sɛ anuonyam a ɛbɛfi ɔko no mu aba no renyɛ ɔbarima dea. (Atemmufoɔ 4:9) Ná Onyankopɔn abɔ ne tirim sɛ ɔbaa na ɔbɛma wakum Sisera, ɔtirimɔdenfoɔ no!
Ɛnnɛ, yɛte wiase bi a wɔmfa mmaa nyɛ hwee mu; wɔdi wɔn ani, wɔsisi wɔn, na wɔyɛ wɔn ayayade nso. Wɔmmu wɔn, enti ama obu a Onyankopɔn pɛ sɛ wɔnya no abɔ wɔn. Nanso, sɛnea Onyankopɔn bu mmarima no saa ara na ɔbu mmaa; wɔn nyinaa bɛtumi anya n’anim dom. (Romafoɔ 2:11; Galatifoɔ 3:28) Sɛnea Onyankopɔn de Debora dii dwuma no ma yɛhu sɛ ɔdom mmaa, na wɔbɛtumi anya n’anim dom. Enti ɛnsɛ sɛ yɛnya adwene a wiase no wɔ wɔ mmaa ho no bi da.
“ASASE WOSOEƐ, ƆSORO ASUSƆ TUEEƐ”
Barak kɔboaboaa n’asraafo ano. Ɔfaa mmarima 10,000 a wɔwɔ akokoduru a na wɔbɛtumi ne Sisera asraafodɔm no de asi ani. Barak dii ne mmarima no anim kɔduu Bepɔ Tabor so, na n’ani gyee sɛ wanya ho kwan a ɔde bɛhyɛ wɔn nkuran. Yɛkenkan sɛ: “Debora nso kaa ne ho kɔeɛ.” (Atemmufoɔ 4:10) Ná Debora wɔ Yehowa Nyankopɔn mu gyidi paa, na bere a asraafo no huu sɛ ɔbaa kokodurufo yi de ne nkwa ato asiane mu abɛka wɔn ho wɔ Bepɔ Tabor so no, ɛhyɛɛ wɔn nkuran paa!
Bere a Sisera huu sɛ Israelfo no asoa asraafo sɛ wɔrebɛto ahyɛ wɔn so no, ɔkekaa ne ho ntɛm. Ɛbɛyɛ sɛ na Ɔhene Yabin wɔ tumi paa, enti Kanaan ahemfo dodow bi de wɔn ntoma kɔbɔɔ ne deɛ ano. Afei Sisera asraafodɔm no tenaa wɔn nteaseɛnam mu de wɔn ani kyerɛɛ baabi a Israelfo abɔ nsra no, na mmirika kirikirikiri a na wɔretu no wosoo asase no. Ná Kanaanfo no gyidi paa sɛ wɔbɛfa Israel asraafo a wɔnni akode titiriw biara no fo sɛ nwa.
Dɛn na na Barak ne Debora bɛyɛ bere a wɔhuu sɛ atamfo no rebɔ pini wɔn no? Sɛ wɔkɔɔ so gyinaa Bepɔ Tabor so a, anka ɛbɛyɛ den ama Kanaan asraafo no, ɛfiri sɛ na wɔn nteaseɛnam no ntumi mforo bepɔ no. Nanso, nea na Yehowa aka nko ara na na Barak bɛyɛ, enti ɔtwɛnee sɛ ɔbɛte Debora anom asɛm. Afei, Debora kasae. Ɔkaa sɛ: “Sɔre! Ɛnnɛ na Yehowa de Sisera bɛhyɛ wo nsa. Wonnim sɛ Yehowa adi w’anim dada?” Ɛtoa so ka sɛ: “Barak de mmarima mpem du dii n’akyi siane firii Bepɔ Tabor so.”
Israelfo mmarima no siane firii bepɔ no so baa asase tamaa a ɛda hɔ no so, na wɔbɔ pinii Sisera asraafo a wɔn ho yɛ hu na wɔaben akodi mu no. Yehowa dii wɔn anim sɛnea ɔhyɛɛ Debora bɔ no anaa? Nea ɛsii bere tiaa bi akyi no maa wɔnyaa asɛm yi ho mmuaeɛ. Bible ka sɛ: “Asase wosoeɛ, ɔsoro asusɔ tueeɛ.” Sisera asraafo a na wɔgye wɔn ho di paa no adwene tu frae. Nsuo no tɔe! Na ɛtɔe! Bere tiaa bi mu no, ɛyiri faa asase no so nyinaa. Afei deɛ, na wɔn nteaseɛnam akɛse no abɛyɛ wɔn so adesoa. Ɛfam a na ayɛ mmerɛ nti, wɔtu a na wɔremem; wɔn na wɔaka yi!
Nsuo kɛse a ɛtɔe no anhaw Barak ne ne mmarima no koraa. Ná wɔnim Onii a ɔtaa akyi. Wɔbɔɔ kirididi kɔto hyɛɛ Kanaan asraafo no so. Onyankopɔn de Israelfo no dii dwuma sɛ n’abrafo, na wɔtɔree Sisera asraafo no nyinaa ase. Kison Asubɔnten no nso yirii, na ɛsoaa wɔn afunu no nyinaa kɔguu Po Kɛse no mu.
Ɛnnɛ, Yehowa mma n’asomfo kwan sɛ wɔnni ako. Nanso, ɔka kyerɛ ne nkurɔfo sɛ wɔnko wɔ honhom fam. (Mateo 26:52; 2 Korintofoɔ 10:4) Ɛnnɛ, sɛ yɛtie Onyankopɔn a, na ɛkyerɛ sɛ yɛde yɛn ho ahyɛ saa ɔko no mu. Yɛhia akokoduru, efisɛ ɛnnɛ wɔn a wɔwɔ Onyankopɔn afã bɛtumi ahyia ɔsɔretia. Nanso Yehowa di boa ne nkurɔfo efisɛ ɔnsesae. Ɔda so ara di boa wɔn a wɔyɛ wɔn ade te sɛ Debora, Barak ne tete Israel asraafo akokodurufo a wɔnyaa ne mu gyidi no.
“WƆBƐHYIRA NO MMAA MU”
Kanaanfo a wɔyɛ atamfo no mu baako a ne ho yɛ hu paa no nyaa ne ho teteeɛ! Sisera, nea ɔdii Onyankopɔn nkurɔfo ani paa no dwane firii akono. Ɔgyaa ne nkurɔfo no wɔ atɛkyɛ no mu ma wɔwuwuiɛ, na ɔyi faa Israel asraafo no ho dwane kɔɔ baabi pa. Ɔde n’ani kyerɛɛ kuro a ɛbɛn hɔ a wɔtaa n’akyi no. Ɔde mmirikatɛntɛ faa kwayow no so. Ná ɔsuro sɛ anhwɛ a Israel asraafo no bɛhu no, enti ɔkɔɔ Kenini bi a wɔfrɛ no Heber ntomadan mu. Ná Heber ate ne ho afi ne nkurɔfo a wɔwɔ anafo fam no ho de ne ho akɔbɔ Ɔhene Yabin ma ɔne no ayɛ apam.
Sisera kɔduu Heber fie no, na wabrɛ paa. Ɔduruiɛ no, na Heber nni fie, nanso na ne yere Yael wɔ hɔ. Ɛda adi sɛ Sisera nyaa adwene sɛ Yael bɛdi no ni esiane apam a ne kunu ne Ɔhene Yabin ayɛ no nti. Ebia Sisera anka bi anhyɛ mu da sɛ ɔbaa no bɛtumi ayɛ biribi anaa ɔbɛsusu biribi a ne kunu nna nsoo ho dae mpo da. Nokwasɛm ni, na Sisera nnim Yael! Ɛnyɛ dɛn ara a na ɔbaa no ahu sɛnea Kanaanfo nhyɛso no ama ɔman no rehu amane; ebia ɔbaa no san huu sɛ ɛsɛ sɛ ɔsi gyinae bi. Ɛne sɛ, ɔde ne ho bɛkɔ akɔbɔ ɔbarima ɔtirimɔdenfoɔ yi, anaa ɔde ne ho bɛbata Yehowa ho na wama mako akɔ Sisera a ɔyɛ Onyankopɔn nkurɔfo tamfo no ani. Nanso, dɛn na na ɔbɛtumi ayɛ? Ɛbɛyɛ dɛn na ɔbaa besia atumi adi ɔsahene a waben akodi mu yi so?
Ɛhɔ ara na Yael nyaa adwene bi. Ɔmaa Sisera baabi sɛ ɔnnwudwo ne ho. Sisera ka kyerɛɛ ɔbaa no sɛ, sɛ ɛba sɛ obi bɛbisa n’ase a, mma ɔnka. Ɔkyeaa ne ho too hɔ, na ɔbaa no de kuntu kataa ne so, afei bere a ɔkaa sɛ ɔmma no nsuo kakra nnom no, ɔmaa no nufosuo. Ankyɛ koraa na Sisera daa hatee. Afei Yael faa ntomadan mpɛɛwa ne abɔsobaa kurae; ɛyɛ nneɛma a mmaa a wɔte ntomadan mu taa de di dwuma, na wɔnim sɛnea wɔde di dwuma yie. Enti ɔyɛɛ nwaa kɔgyinaa Sisera atifi, afei na nea aka ara ne sɛ ɔbɛyɛ n’ade sɛ Yehowa brafo; na ɛyɛ hu paa sɛ ɔbɛyɛ saa. Sɛ n’adwenem yɛɛ no nãã anaasɛ ɔtwentwɛnee ne nan ase kakraa bi mpo a, anka asɛm bɛtumi ato no. Yɛmmisa sɛ, ɔdwenee Onyankopɔn nkurɔfo ne sɛnea na ɔbarima yi adi wɔn ani mfe pii no ho anaa? Anaasɛ ɔdwenee hokwan a na wanya sɛ ɔbɛgyina Yehowa afa no ho? Bible no nka ho asɛm. Nanso nea yɛnim ara ne sɛ, ɔbaa no yɛɛ nea na ɔpɛ sɛ ɔyɛ no; ɔkum Sisera!
Akyiri yi Barak bɛbisaa Sisera ase. Bere a Yael ka kyerɛɛ Barak sɛ Sisera na wawu da hɔ a pɛɛwa tua n’asontɔrem no, ɔhuu sɛ Debora nkɔmhyɛ no aba mu. Ɔbaa na akum Sisera, ɔdɔmmarima kokodurufo no! Ɛnnɛ, wɔn a wɔgye asɛm yi ho akyinnye no mmɔ Yael din pa, nanso Barak ne Debora deɛ, na wɔnim sɛ ɔyɛ onipa pa. Dwom a wɔhyehyɛe no mu no, Onyankopɔn honhom kaa wɔn ma wɔyii Yael ayɛ sɛ, “wɔbɛhyira no mmaa mu” wɔ n’akokoduru ho. (Atemmufoɔ 4:22; 5:24) Hyɛ su a Debora daa no adi no nsow. Anyɛ no yaw sɛ wɔyii Yael ayɛ; mmom no, nea na ɛhia no ara ne sɛ wama Yehowa asɛm aba mu.
Seesei a Sisera nni hɔ no, na Ɔhene Yabin aprɛ abubu anaa ne tumi asã. Afei deɛ, na Kanaanfo nhyɛso no aba awiei. Israelfo nyaa asomdwoe mfe 40. (Atemmufoɔ 4:24; 5:31) Hwɛ sɛnea Yehowa Nyankopɔn hyiraa Debora, Barak, ne Yael sɛ wɔnyaa ne mu gyidi! Sɛ yɛsuasua Debora gyidi na yɛde akokoduru gyina Yehowa afã, na yɛhyɛ afoforo nkuran ma wɔn nso yɛ saa a, Yehowa bɛhyira yɛn ma yɛadi nkonim; ɔbɛma yɛanya asomdwoe daa.
^ nky. 7 Adiyifo mmaa afoforo a wɔka wɔn ho asɛm nso ne Miriam, Hulda, ne Yesaia yere.
^ nky. 9 Debora dwom no ma yɛhu sɛ sɛ Sisera kɔko na ɔreba a, na ɔde asade ba, na mpɛn pii no na mmabaa ka asade no ho; ɛtɔ da a asraafo no mu biara tumi nya boro ɔbaa baako. (Atemmufoɔ 5:30) Nea asɛmfua “ababaa” a wɔde dii dwuma no kyerɛ ankasa ne “awotwaa.” Saa asɛm no ma yɛhu sɛ ɔbaa ne ɔbarima nna titiriw nti na na mmaa no som bo ma wɔn. Ɛbɛtumi aba sɛ na mmonnaato abu so.
^ nky. 17 Wɔka ɔko yi ho asɛm mprenu wɔ Bible mu. Ɛpue wɔ abakɔsɛm a ɛwɔ Atemmufoɔ ti 4 ne dwom a Debora ne Barak hyehyɛe a ɛwɔ ti 5 no mu. Nsɛm no mmienu nyinaa ho hia ɛfiri sɛ nea ampue wɔ ti 4 no mu no, ɛpue wɔ ti 5 no mu.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Hesekiel 42:1-20
42 Afei ɔde me fii adi+ faa atifi fam+ baa akyi hɔ adiwo hɔ. Na ɔde me baa adidibea+ a ɛwɔ baabi a atew ne ho+ no anim, ɔdan a ɛwɔ atifi fam no anim no.2 Ɔfã a ne ntwemu yɛ basafa ɔha no anim na atifi kwan no da, na ne tɛtrɛtɛ yɛ basafa aduonum.3 Mfinimfini hɔ adiwo+ no fã a ɛyɛ basafa aduonu no anim ne akyi adiwo no abo nsɛwee+ no anim na adan a ɛtoa so abiɛsa no abrannaa+ a ɛne wɔn ho di nhwɛanim no wɔ.4 Na ɔkwan bi da adidibea no anim a ne tɛtrɛtɛ yɛ basafa du wɔ fie no mu,+ ne ɔkwan foforo basafa biako. Na apon no ano kyerɛ atifi fam.5 Adidibea a ɛwɔ soro no mu susua, efisɛ abrannaa a ɛda ɔdan no anim no sõ sen ase ne mfinimfini de no.6 Adan no toa so abiɛsa,+ na enni adum te sɛ adiwo adum no. Ne saa nti, na wɔatwe adan a ɛwɔ soro no kɔ akyi sen ase ne mfinimfini de no.7 Ná wɔde abo ato ɔfasu wɔ akyi hɔ a ɛbɛn adidibea a ɛkyerɛ akyi hɔ adiwo no, na na ɛwɔ adidibea foforo no anim. Na ne ntwemu yɛ basafa aduonum.8 Adidibea a ɛkyerɛ akyi hɔ adiwo no ntwemu yɛ basafa aduonum, na nea ɛkyerɛ asɔrefie no yɛ basafa ɔha.9 Sɛ obi fi akyi hɔ adiwo hɔ reba adidibea hɔ a, ɔbɛfa ɔkwan a ɛwɔ ase hɔ no so, wɔ apuei fam.10 Ná adidibea+ wowɔ adiwo no ho fasu a ɛkyerɛ apuei fam no, ne tɛtrɛtɛ mu, baabi a atew ne ho+ ne ɔdan no anim.11 Ná ɔkwan bi da anim te sɛ nea ɛwɔ adidibea a ɛkyerɛ atifi fam+ ho no, na ne nyinaa ntwemu ne ne tɛtrɛtɛ yɛ pɛ; baabi a wɔfa fi adi ne ne nsusuwso ne n’akwan nyinaa sesɛ.12 Sɛnea adidibea no kwan a ɛkyerɛ anafo fam te no, saa ara na ɔkwan a ɛda ɔfasu a ɛkyerɛ apuei fam ho no te, ɔkwan a wɔfa so ba mu no.+13 Na ɔka kyerɛɛ me sɛ: “Adidibea a ɛwɔ atifi ne adidibea a ɛwɔ anafo a ɛkyerɛ baabi a atew ne ho+ no yɛ adidibea kronkron. Ɛhɔ na asɔfo a wɔba Yehowa anim+ no di akronkronne mu ade kronkron no.+ Na ɛhɔ na wɔde akronkronne mu ade kronkron ne nneɛma a wɔde bɛbɔ aduan afɔre ne bɔne ho afɔre ne asodi afɔre no gu, efisɛ ɛhɔ yɛ kronkron.+14 Na sɛ asɔfo no ba mu a, wɔremfi kronkronbea hɔ nkɔ akyi hɔ adiwo hɔ, mmom wɔde wɔn ntade a wɔde som+ no begu hɔ, efisɛ ɛyɛ kronkron. Na sɛ wɔne nnipa no wɔ nkitahodi bi a, wɔbɛhyɛ ntade foforo+ akɔ wɔn nkyɛn.”15 Afei bere a osusuw fie a ɛwɔ mfinimfini no wiei no, ɔde me faa ɔpon a anim kyerɛ apuei+ fam no mu fii adi, na osusuw ɛhɔ nyinaa.16 Ɔde demmire susuw apuei fam. Osusuw hɔ nyinaa hyiae, na na ɛyɛ demmire+ ahanum.17 Bere a ɔde demmire susuw atifi fam no, onyaa ahanum wɔ ho nyinaa.18 Osusuw anafo fam no, onyaa demmire ahanum.19 Afei ɔkɔɔ atɔe fam de demmire kosusuwii, na onyaa ahanum.20 Osusuw afã anan no nyinaa, na na ɔfasu atwa ho nyinaa ahyia;+ ne ntwemu, demmire ahanum, na ne tɛtrɛtɛ nso demmire ahanum.+ Ɛkyɛɛ nea ɛyɛ kronkron ne nea ɛnyɛ kronkron no mu.+


text:
Yesu ma nnipa mpemnum aduan
1Eyi akyi, Yesu twaa Galilea po a wɔsan frɛ no Tiberia po no. 2 Esiane sɛ nkurɔfo hui sɛ Yesu nam anwonwa kwan so asa nnipa pii yare no nti, wodii n’akyi. 3 Yesu ne n’asuafo no kɔɔ bepɔw bi so kɔtenaa hɔ kakra. 4 Saa bere no na Twam Afahyɛ no abɛn. 5 Bere a Yesu twaa n’ani, hui sɛ nnipakuw no reba ne nkyɛn no, obisaa Filipo se, “Ɛhe na yebenya aduan ama saa nnipa dodow yi?” 6 Yesu bisaa Filipo saa asɛm yi de sɔɔ no hwɛe, efisɛ, na onim nea ɔbɛyɛ. 7 Filipo buae se, “Ansa na yebetumi ama saa nnipa dodow yi aduan no, ɛsɛ sɛ yenya sika a emu yɛ duru.”
8 Andrea a ɔyɛ Simon Petro ne nua no kae se, 9 “Abarimaa bi wɔ ha a ɔwɔ abodoo anum ne nkyenam abien; na eyi betumi aso nnipa dodow yi di?”
10 Yesu hyɛɛ n’asuafo no sɛ, “Momma obiara ntena ase.” Asuafo no ma wɔtenatenaa sare no so. Na mmarima a wɔwɔ wɔn mu no dodow bɛyɛ mpemnum. 11 Yesu faa abodoo no bɔɔ mpae na ɔkyɛ maa wɔn. Ɔfaa saa kwan koro no ara so kyɛɛ nkyenam no nso maa wɔn.
12 Wodidi mee akyi no, Yesu ka kyerɛɛ wɔn se, “Mommoaboa aduan a aka no ano na ebi ansɛe.” 13 Wɔboaboaa aduan a ɛkae no ano no, ɛyɛɛ nkɛntɛmma dumien.
14 Nnipa no huu nsɛnkyerɛnne a Yesu ayɛ no, wɔkae se, “Ampa ara, onipa yi ne odiyifo a yɛrehwɛ no kwan no.”
15 Yesu hui sɛ nnipa no ayɛ wɔn adwene sɛ wɔbɛkyere no asi no hene no, ɔtwee ne ho fii wɔn mu kɔɔ bepɔw no so bio.
Yesu nantew po so
16 Onwini dwoe no, Yesu asuafo no kɔɔ Galilea mpoano. 17 Wɔtwɛn kosii sɛ ade sae na ɔmma no, wɔkɔtenaa ɔkorow mu sɛ wɔrekɔ Kapernaum. 18 Saa bere no na ahum retu wɔ po so ama po no so ayɛ bagyabagya. 19 Wɔhare kɔɔ wɔn anim bɛyɛ akwansin abiɛsa anaa anan no, wohui sɛ obi nam po no so reba; eyi maa ehu kaa wɔn kosii sɛ, 20 Yesu kae se, “Ɛyɛ me. Munnsuro!”
21 Wohui sɛ ɛyɛ Yesu no, wɔma ɔbɛtenaa ɔkorow no mu. Ankyɛ koraa na woduu Kapernaum.
22 Ade kyee no, nnipa a na wɔwɔ Galilea po no agya no hui sɛ ɔkorow baako pɛ na na ɛwɔ hɔ nanso asuafo no tenaa mu kɔe a na Yesu nka wɔn ho. 23 Ankyɛ koraa na akorow foforo bi fi Tiberia baa faako a Awurade maa nnipakuw no aduan dii no. 24 Bere a nnipa no hui sɛ Yesu ne n’asuafo no nni hɔ no, wɔtenatenaa akorow no mu sɛ wɔrekɔ Kapernaum akɔhwehwɛ no.
Yesu, nkwa aduan no
25 Woduu Kapernaum na wohuu Yesu no, wobisaa no se, “Kyerɛkyerɛfo, bere bɛn na wobaa ha?”
26 Yesu buaa wɔn se, “Mereka nokware akyerɛ mo sɛ, ɛnyɛ sɛ muhuuu anwonwade a meyɛe no nti na morehwehwɛ me, na mmom sɛ munyaa aduan di mee no nti. 27 Monnsɛe mo bere nyinaa mmpere nnhwehwɛ aduan a etumi sɛe no akyi kwan, na mmom mompere nhwehwɛ aduan a ɛtena hɔ daa a ɛma nkwa a enni awiei a Onipa Ba no de bɛma mo no akyi kwan. Efisɛ, eyi nti na m’agya somaa me.”
28 Nnipa no bisaa no se, “Dɛn na yɛnyɛ na yɛasɔ Onyankopɔn ani?”
29 Yesu buaa wɔn se, “Nea mobɛyɛ na moasɔ Onyankopɔn ani ne sɛ, mubegye ne Ba a ɔsomaa no no adi.”
30 Nnipa no bisaa no bio se, “Anwonwade bɛn na wobɛyɛ akyerɛ yɛn ama yɛagye wo adi? 31 Sɛ wopɛ sɛ yegye wo di sɛ wone Agyenkwa no de a, ɛnne ma yɛn aduan nni daa sɛnea Kyerɛwsɛm no di ho adanse se, “Mose maa yɛn nenanom mana dii wɔ sare so no.”
32 Yesu ka kyerɛɛ wɔn se, “Mereka nokware akyerɛ mo sɛ, ɛnyɛ Mose na ɔmaa mo nenanom aduan a efi soro no dii sare so hɔ no na mmom ɛyɛ m’agya. Na afei de, ɔma mo aduan a efi soro a ɛma nkwa a enni awiei no di daa. 33 Saa aduan a efi Onyankopɔn nkyɛn no ne onipa a ofi soro ba asase so na ɔde nkwa brɛ wiase no.”
34 Nnipa no ka kyerɛɛ no se, “Owura, ma yɛn saa aduan no bi nni daa.”
35 Yesu kae se, “Mene nkwa abodoo no. Obiara a ɔba me nkyɛn na ogye me di no, ɔkɔm anaa osukɔm renne no da. 36 Sɛnea maka akyerɛ mo no, moahu me nnwuma nanso munnye me nni. 37 Obiara a m’agya de no ama me no, bɛba me nkyɛn na obiara a ɔbɛba me nkyɛn nso no, merempam no. 38 Na mifi soro baa asase so sɛ merebɛyɛ nea ɔsomaa me no apɛde na ɛnyɛ m’apɛde. 39 Na nea ɔsomaa me no apɛde ne sɛ, mɛhwɛ wɔn a ɔde wɔn ama me no nyinaa so yiye na da a edi akyiri no, manyan wɔn ama wɔn nkwa foforo. 40 M’agya apɛde ne sɛ, obiara a ɔba me nkyɛn na ogye me di no benya nkwa a enni awiei na da a edi akyiri no, manyan no ama no nkwa foforo.”
41 Yudafo no tee sɛ Yesu aka se, “Mene aduan a efi soro” no, wonwiinwii.
42 Wɔkɔɔ so kae se, “Ɛnyɛ Yosef ne Maria ba ne saa Yesu yi? Ɛyɛɛ dɛn na otumi ka se ofi soro na ɔbae?”
43 Yesu buaa wɔn se, “Munnyae anwiinwii no. 44 Mommma ɛnnyɛ mo nwonwa sɛ maka saa, na obiara nni hɔ a obetumi aba me nkyɛn, gye sɛ Agya no a ɔsomaa me no twe no ba me ho na da a edi akyiri no, menyan no. 45 Adiyifo no kyerɛwee se, ‘Onyankopɔn ankasa bɛkyerɛkyerɛ ne mma.’ Ɛno nti, obiara a otie Agya no nkyerɛkyerɛ no ba me nkyɛn. 46 Asɛm a maka yi nkyerɛ sɛ obi ahu Agya no pɛn gye onipa a ofi Agya no nkyɛn no.
47 “Mereka nokwasɛm akyerɛ mo sɛ, obiara a ogye me di no, nya nkwa a enni awiei. 48 Mene nkwa aduan no. 49 Mo nenanom dii mana wɔ sare so nso wowuwui, 50 nanso aduan a efi soro ba no yɛ aduan a obi di a ɔrenwu da. 51 Mene nkwa aduan a efi soro no; sɛ obi di saa aduan yi a, ɔbɛtena ase daa. Aduan a mede bɛma obiara a ɔba me nkyɛn no, ne me honam a mede ma sɛnea ɛbɛyɛ na wiase benya nkwa.”
52 Asɛm a Yesu kae yi maa Yudafo no bo fuwii ma wobisabisaa wɔn ho wɔn ho se, “Ɛbɛyɛ dɛn na saa onipa yi betumi de ne honam ama yɛn sɛ aduan ama yɛadi?”
53 Yesu ka kyerɛɛ wɔn se, “Mereka nokwasɛm akyerɛ mo; moanni Onipa Ba no honam sɛ aduan na moannom ne mogya a, morennya nkwa a enni awiei. 54 Obiara a odi me honam sɛ aduan na ɔnom me mogya no nya nkwa a enni awiei, na da a edi akyiri no, menyan no ama no nkwa foforo. 55 Me honam ne aduan pa no na me mogya nso ne nsu pa no. 56 Obiara a odi me honam sɛ aduan na ɔnom me mogya sɛ nsu no, te me mu na me nso mete ne mu. 57 Sɛnea Agya teasefo no somaa me na ɔno nti mete ase no, saa ara nso na obiara a odi me honam sɛ aduan no, me nti, ɔbɛtena ase. 58 Eyi ne aduan a efi soro bae. Ɛnte sɛ mana a yɛn nenanom dii wɔ sare so na wowuwui no. Saa aduan yi de, obiara a obedi bi no bɛtena ase daa.” 59 Bere a na Yesu rekyerɛkyerɛ wɔ hyiadan mu wɔ Kapernaum no na ɔkaa saa nsɛm yi.
Yesu akyidifo no mu pii twe wɔn ho
60 Yesu akyidifo no mu pii tee asɛm a ɔkae no, wɔkae se, “Saa asɛm yi de, ɛkyere yɛn adwene. Hena na ɔbɛte ase?”
61 Yesu hui sɛ n’akyidifo no renwiinwii no, obisaa wɔn se, “Asɛm a mekae yi to mo hintidua anaa? 62 Ɛnne ɛba sɛ Onipa Ba no resan akɔ soro faako a ofi bae no a, dɛn na mobɛyɛ? 63 Onyankopɔn honhom na ɛma nkwa. Onipa ntumi mma nkwa. Nsɛm a maka akyerɛ mo yi yɛ honhom na nkwa wɔ mu, 64 nanso mo mu bi nnye nni.” Efi mfitiase no na Yesu huu wɔn a wonnye no nni ne wɔn a wɔbɛtwe wɔn ho afi ne ho.
65 Ɔkɔɔ so kae se, “Eyi nti na meka kyerɛɛ mo se, obi ntumi mma me nkyɛn gye sɛ Agya no ama no ho kwan” no.
66 Esiane saa nsɛm a Yesu kae no nti, n’akyidifo no mu pii twee wɔn ho fii ne ho na wɔanni n’akyi bio.
67 Yesu huu saa no, obisaa asuafo dumien no se, “Mo nso mubegyae m’akyidi anaa?”
68 Simon Petro buaa no se, “Awurade, hena nkyɛn na yɛbɛkɔ? Wo na wowɔ nsɛm a ɛwɔ nkwa a enni awiei. 69 Na yegye wo nsɛm no di na yenim sɛ wone Onyankopɔn Ba Kronkron no.”
70 Yesu kɔɔ so kae se, “Me ara na miyii mo dumien yi nanso mo mu baako yɛ ɔbonsam.” 71 Asɛm a Yesu kae no na ɛfa Yuda a ɔyɛ Simon Iskariot ba no, a ɔyɛ asuafo dumien no mu baako a obeyi Yesu ama no ho.


text:
ASƐM A ƐDA SO
Atoyerɛnkyɛm Si a—Nea Wobɛyɛ De Agye Wo Ho ne Afoforo
“Topae bi a egyigye paa tow maa anka mereyɛ abɔ fam. Yehuu sɛ wusiw fi ntokuru bi mu reba, na ogya tɔɔ yɛn ɔfese a ɛyɛ abansoro tenteenten no mu.”—Joshua.
Asasewosow, mframa gyampantrudu, topae a nsɛmmɔnedifo tow, sukuufo a wɔtotow tuo bɔ wɔn. Weinom yɛ nsɛm a yɛtaa te wɔ kaseɛbɔ mu paa. Nokwasɛm ne sɛ, ɛsono sɛ worekenkan atoyerɛnkyɛm ho ade, ɛnna ɛsono sɛ ebi ato wo. Sɛ atoyerɛnkyɛm si na wubetumi anya wo ti adidi mu a, ɛnde dɛn na ɛsɛ sɛ woyɛ ansa na asi, bere a asi, ne bere a asi awie no?
ANSA NA EBESI—SIESIE WO HO!
ATOYERƐNKYƐM betumi ato obiara. Sɛ wubetumi anya wo ti adidi mu a, nea ehia paa ne sɛ wubedi kan asiesie wo ho. Dɛn na wobɛyɛ de asiesie wo ho?
Siesie w’adwene. Ɛsɛ sɛ wugye tom sɛ atoyerɛnkyɛm si. Sɛ esi nso a, ebetumi aka wo ne w’adɔfo. Sɛ esi wie a, worentumi nsiesie wo ho, efisɛ na aka akyi dodo.
Hu atoyerɛnkyɛm ahorow a ebetumi asi wɔ wo mpɔtam. Hwehwɛ mmeae a wubetumi aguan akɔ. Baabi a wo fie wɔ ne sɛnea wɔasi fie no, hwɛ sɛ atoyerɛnkyɛm si a ɛrempira wo anaa. Biribiara a ebetumi ama ogya atɔ hɔ no, yi fi hɔ. Fa afiri bi bɔ wo fie, na sɛ ogya rebɛtɔ hɔ a ayɛ dede. Afei anyɛ yiye koraa no, afe biara, sesa afiri no batere.
Pɛ nneɛma bi gu hɔ a sɛ biribi si mpofirim a wubehia. Hu sɛ, sɛ atoyerɛnkyɛm si a, anyinam ahoɔden betumi agyae adwumayɛ, nsu betumi atwa, ebia wo fon renyɛ adwuma, na worennya kar nso mfa. Sɛ wowɔ kar a, hwɛ sɛ bere nyinaa pɛtro a ɛwom no bedu tank ne fã. Afei ɛsɛ sɛ wunya aduan, nsu, ne bag bi a nneɛma kakra wom, na sɛ biribi si mpofirim a, womaa so ara na woresen.—Hwɛ adaka a wɔato din “ Wowɔ Nea Wubehia?”
Nya fon nɔma ahorow a wubetumi afrɛ. Wei betumi ayɛ wo nnamfo a wɔbɛn wo anaa wɔwɔ akyiri.
Mompɛ baabi a mubeguan akɔ, na munhu sɛnea mobɛkɔ hɔ. Hu pon a wubetumi aguan afa mu ntɛm bere a atoyerɛnkyɛm asi. Sɛ wo mma wɔ sukuu nso a, ma wonhu nea wobetumi ayɛ bere a atoyerɛnkyɛm asi. Ɛsɛ sɛ abusua no hu baabi a wɔn nyinaa betumi aguan akɔ. Wei betumi ayɛ sukuu anaa nhomakorabea bi. Ɛsɛ sɛ munya beae baako wɔ mo mpɔtam ne baako nso wɔ akyiri baabi. Nnwumakuw a wɔboa wɔ atoyerɛnkyɛm bere mu kyerɛ sɛ, ɛwom ara a ɛsɛ sɛ abusua no nantew kɔ mmeae a ɛtete saa.
Yɛ w’adwene sɛ wobɛboa afoforo. Boa nkwakoraa, mmerewa, ne wɔn a wɔadi dɛm nso.
BERE A ASI—YƐ W’ADE NTƐM
Joshua a yɛadi kan aka ne ho asɛm no kaa sɛ: “Bere a ogya tɔɔ ɔdan no mu no, nnipa no bebree ammɔ hu, enti wɔtwentwɛn wɔn nan ase. Ebinom dii kan dum wɔn kɔmputa, ɛnna afoforo nso buu nsu guu wɔn toa mu. Ɔbarima bi kaa sɛ: ‘Ɛbɛyɛ a anka yɛntwɛn kakra ɛ.’” Ɛwom sɛ nkurɔfo twentwɛn wɔn nan ase deɛ, nanso Joshua teɛɛm sɛ: “Ɛsɛ sɛ yefi ha seesei ara!” Ɛbaa saa no, n’adwumamfo no sesaa wɔn adwene, na wodii n’akyi fii abansoro no so sii fam. Joshua kɔɔ so teɛteɛɛm sɛ: “Sɛ obiara bɔ fam a, ma ne so na toa so kɔ w’anim. Yɛn nyinaa bedu!”
Bere a ogya atɔ baabi. Da fam na yɛ ntɛm fa baabi a ɛbɛn wo paa pue. Sɛ wusiw wɔ dan no mu a, ɛbɛyɛ den sɛ wubehu ade. Nnipa a wowu wɔ ogya mu no, wɔn mu bebree wɔ hɔ a ɛyɛ wusiw a wɔhome no na ekum wɔn. Gya biribiara hɔ. Woka akyi anibu kakraa bi mpo a, wubetumi ahwere wo nkwa.
Bere a asasewosow bi asi. Sɛ akongua, ɔpon, anaa mpa bi a ɛyɛ den wɔ hɔ a, kɔhyɛ ase. Anaasɛ ɔfasu a ɛwɔ dan no mu a mfɛnsere nni ho no, kɔkotow ho. Hwɛ kwan sɛ asasewosow no akyi no, asasewosow nketenkete bedi akyi aba. Enti yɛ ntɛm pue fi dan biara mu, na mmɛn dan biara ho. Ebia wɔn a wɔrebegye nnipa a atoyerɛnkyɛm ato wɔn no remmedu ntɛm. Enti sɛ wubetumi agye obi a, bɔ mmɔden yɛ saa.
Ɛpo mu asasewosow (tsunami). Sɛ ɛpo nsu twe kɔ akyiri mpofirim a, yɛ ntɛm guan kɔ bepɔw bi so. Hu sɛ ɛbɛsan apuw aba, na ebebu afa so.
Bere a ahum kɛse anaa mframa gyampantrudu atu. Yɛ ntɛm kɔhyɛ baabi a mframa no renka wo.
Bere a nsuyiri bi asi. Ɔdan biara a nsu akɔ mu no, pue fi mu. Nnantew nsu biara mu, na mfa kar nso mfa mu. Sɛ nsu yiri a, etumi fa bɔla, na nneɛma bi nso wom a ebetumi apira wo. Ebi ne nneɛma a abubu, amena bi a ɛso da hɔ, ne elɛtrik nhama a atetew.
So wunim? Sɛ nsu retene, na emu dɔ bɛyɛ mita 0.6 a, ebetumi apia kar akɔ. Nea enti a nnipa bebree wu wɔ nsuyiri mu ne sɛ, wɔde wɔn kar fa nsu a ayiri no mu.
Sɛ ɔman no mu mpanyimfo ka sɛ mumfi hɔ a, fi hɔ ntɛm ara! Ma wo nnamfo ne w’abusuafo nhu baabi a wowɔ, ɛnyɛ saa a, wɔde wɔn nkwa bɛto asiane mu akɔhwehwɛ wo.
So wunim? Sɛ atoyerɛnkyɛm si a, ebia text message bɛyɛ papa asen sɛ wobɛfrɛ wɔ fon so.
Sɛ ɔman no mu mpanyimfo ka sɛ obiara nhyɛ ne dan mu anaa ɔdan bi mu a, hyɛ hɔ dinn. Ebia na obi abue mframa bi a awuduru wom so wɔ abɔnten, anaa mmoawammoawa bi a ɛma yare wɔ abɔnten, anaasɛ wɔatow nuklea topae bi. Sɛ ɛba saa a, hyɛ dan mu, dum biribiara a ɛtwe mframa fi abɔnten, na toto mpomma ne pon no nyinaa mu sɛnea ɛbɛyɛ a abɔnten mframa biara remma dan no mu. Ɛyɛ a tie kaseɛbɔ wɔ TV ne radio so. Hyɛ dan mu kosi sɛ ɔman no mu mpanyimfo bɛbɔ dawuru sɛ ɔhaw no to atwa.
BERE A ASI AWIE—BƆ WO HO BAN!
Sɛ wubetumi abɔ wo ho ban afi yare ne biribiara a ebetumi apira wo ho a, hwɛ nea edidi so yi:
Wo ne wo nnamfo ntena sɛ ɛbɛyɛ yiye a, sen sɛ wobɛtena baabi a wɔde ama wɔn a atoyerɛnkyɛm ato wɔn no.
Baabi a wote no, ma hɔ ntew.
Fa w’ankasa nneɛma bi bɔ wo ho ban bere a woresiesie baabi a wowɔ no. Sɛ ɛbɛyɛ yiye a, hyɛ gloves, mpaboa a ɛremma wumpira, ɛkyɛ a ɛbɛbɔ wo ho ban, ne biribi a wode bɛkata wo hwene na mfuturu ankɔ wo mu. Hwɛ yiye wɔ elɛtrik ahama ne nnyansramma ho.
Nea na woyɛ da biara no, kɔ so yɛ no saa ara. Ɛsɛ sɛ wo mma hu sɛ wo ho mpopo, na wunsuro. Wo ne wo mma nsua sukuu ade, munni agorɔ, na mommɔ mu nsua Bible. Awerɛhosɛm a efii nea esii no mu bae no, sɛ wɔbɔ ho dawuru a, mmfa w’adwene nkɔ so. Afei nso, mmfa wo dadwen ne wo haw nteetee w’abusuafo. Gye mmoa tom, na wo nso boa afoforo.
Gye tom sɛ wobɛhwere wo nneɛma bi. Aban ne nnwumakuw ahorow a wɔboa wɔ atoyerɛnkyɛm bere mu no, wɔhwɛ sɛ wɔbɛma nkurɔfo anya nea wohia na ama wɔatumi atena nkwa mu. Ɛnyɛ sɛ wɔde nea woahwere biara bɛma wo. Sɛ yɛbɛkɔ so atena ase a, yehia nsu pa, aduan, ntade, ne baabi pa a yɛbɛda.—1 Timoteo 6:7, 8.
Hwɛ kwan sɛ wobɛbotow, na pɛ mmoa. Mpɛn pii no, sɛ atoyerɛnkyɛm si a, wo koma tu. Ɛno akyi no, na woabotow. Nea wubehu no bi ne adwinnwen, awerɛhow, wo bo fuw ntɛmntɛm, wudwen a ensi so, wuntumi nyɛ adwuma yiye, na wotaa da. Wo ne wo nnamfo a wɔdwene wo ho mmɔ nkɔmmɔ.
Joshua nyaa ne ti didii mu bere a ogya tɔɔ n’adwumam no, nanso n’adwumamfo no pii hweree wɔn nkwa. Ɔmaa Kristofo mpanyimfo ne adwenemyare ho nnuruyɛfo boaa no. Joshua kaa sɛ: “Wɔhyɛɛ me nkuran sɛ, awerɛhow a meredi no kyerɛ sɛ me ho retɔ me afi tebea a mekɔɔ mu no mu, na ɛrenkyɛ ne nyinaa to betwa. Abosome mmiɛnsa akyi, me haw no so tewee. Ɔhaw nketenkete bi deɛ, ɛkyɛe kakra ansa.”
Sɛ atoyerɛnkyɛm si a, ɛmma yensusuw nneɛma ho yiye. Ɛno nti, nkurɔfo di mfomso bɔ Onyankopɔn sobo. Joshua di yaw sɛ ebinom ahwere wɔn nkwa na ɔno deɛ wanya ne ti adidi mu. Saa na nkurɔfo pii te nka. Joshua kaa sɛ: “Ɛyɛ a meda so ara dwen ho sɛ, ebia anka metumi agye nnipa pii nkwa asen nea migyee no. Migye di sɛ ɛrenkyɛ Onyankopɔn besiesie nneɛma wɔ asase so, na ama bɔne nyinaa agyae. Wei kyekye me werɛ paa. Saa bere yi deɛ, ade kye me biara a, m’ani sɔ. Meyɛ nea metumi biara nso de bɔ nkwa a mewɔ no ho ban.”—Adiyisɛm 21:4, 5. *
^ nky. 33 Nea enti a Onyankopɔn ama kwan ma amanehunu rekɔ so, ne ɛbɔ a wahyɛ afa daakye ho no, wopɛ sɛ wuhu ho nsɛm pii a, hwɛ nhoma a yɛato din, Dɛn na Yebetumi Asua Afi Bible Mu? Wubetumi atwe bi wɔ www.jw.org/tw.


text:
‘Pa Wo Ho Akyi’
“Sɛ obi pɛ sɛ odi m’akyi a, ma ɔmpa ne ho akyi.”
1. Dɛn na Yesu yɛe a ɛkyerɛ sɛ ɔpaa ne ho akyi koraa?
BERE a Yesu wɔ asase so no, na ɔnyɛ obi a ɔyɛ ahodɔ. Yesu pɛ sɛ odwudwo ne ho a, anka obetumi, nanso ɔde nea n’ani gye ho too nkyɛn yɛɛ nea Onyankopɔn pɛ. (Yoh. 5:30) Odii nokware kosii sɛ wokum no asɛndua so. Eyi ma yehu paa sɛ ɔpaa ne ho akyi koraa.
2. Dɛn na yɛde bɛkyerɛ sɛ yɛapa yɛn ho akyi, na adɛn nti na ɛsɛ sɛ yɛyɛ saa?
2 Yɛyɛ Yesu akyidifo, enti ehia sɛ yɛn nso yɛpa yɛn ho akyi. Ɛnde, sɛ yɛka sɛ obi apa ne ho akyi a, ɛkyerɛ sɛn? Yebetwa no tiawa a, nea ɛkyerɛ ara ne sɛ onii no de n’akɔnnɔde anaa n’apɛde ato nkyɛn, na watu ne ho reboa afoforo. Enti yɛbɛka a, obi a wapa ne ho akyi nyɛ ahopɛ anaa pɛsɛmenkominya. (Monkenkan Mateo 16:24.) Sɛ obi yi pɛsɛmenkominya akwa a, ɛrenyɛ den koraa sɛ ɔde n’apɛde bɛto nkyɛn na wadi kan ahwɛ nea afoforo hia. (Filip. 2:3, 4) Yesu kyerɛkyerɛe sɛ eyi yɛ biribi a yɛrentumi nkɔ nnyaw hɔ koraa wɔ yɛn som mu. Adɛn ntia? Yesu akyidifo paa de, wɔn agyiraehyɛde titiriw ne ɔdɔ. Na saa ɔdɔ yi ara na ɛma obi pa ne ho akyi na otu ne ho boa afoforo. (Yoh. 13:34, 35) Wo de hwɛ, yɛn nuanom a wɔwɔ wiase nyinaa da saa su no adi! Eyi nyinaa nti hwɛ nhyira ara a yɛanya!
3. Dɛn na ɛko tia yɛn?
3 Nanso bere a yɛpɛ sɛ yɛpa yɛn ho akyi na yetu yɛn ho boa afoforo no, ɔtamfo bi wɔ hɔ a ɔko tia yɛn nkakrankakra. Saa tamfo no ne ahopɛ anaa pɛsɛmenkominya. Kae sɛ Adam ne Hawa daa saa subammɔne yi adi. Pɛsɛmenkominya nti, na Hawa pɛ sɛ ɔne Onyankopɔn yɛ pɛ. Pɛsɛmenkominya koro yi ara na ɛmaa ne kunu kɔkaa ne ho dii aduaba no. (Gen. 3:5, 6) Bere a Ɔbonsam wae Adam ne Hawa fii nokware som ho no, wamma anso hɔ ara. Mmom ɔkɔɔ so ara duaa pɛsɛmenkominya wɔ nnipa mu. Ɔde n’asɛm kɔɔ Yesu mpo so kɔsɔɔ no hwɛe. (Mat. 4:1-9) Ɛnnɛ, Satan de pɛsɛmenkominya afa nnipa pii dommum. Pɛsɛmenkominya ayɛ sɛ mframa a ɛrebɔ fa baabiara, enti ɛsɛ sɛ yɛhwɛ yiye na yɛanhome bi.
4. (a) Seesei yebetumi atu pɛsɛmenkominya ase anaa? Kyerɛkyerɛ mu. (b) Nsɛmmisa bɛn na yebesusuw ho?
4 Ahopɛ anaa pɛsɛmenkominya ayɛ sɛ nkannare a ɛwewe dade. Sɛ osu tɔ gu dade so na awia bɔ so a, ebetumi afi ase awe nkannare. Nkannare no deɛ ebetumi aba, nanso sɛ yɛanyɛ ho biribi ntɛm a, ɛbɛwewe dekode no nkakrankakra kosi sɛ ɛbɛgyerega koraa. Saa ara na seesei yɛrentumi ntu yɛn sintɔ ne ahopɛ ase. Nanso ɛsɛ sɛ yɛda yɛn ho so na yehu sɛ ebetumi adi yɛn awu, enti ɛsɛ sɛ yɛkɔ so ara ko tia. (1 Kor. 9:26, 27) Ɛnde, yemmisa sɛ, ‘Sɛ yɛhwɛ yɛn ho a, nneɛma nketenkete bɛn na ɛbɛkyerɛ sɛ yɛyɛ pɛsɛmenkominya? Dɛn na ɛbɛboa yɛn ma yɛapa yɛn ho akyi koraa?’
FA BIBLE PƐƐPƐƐ WO MU
5. (a) Adɛn nti na Bible te sɛ ahwehwɛ? (Hwɛ mfonini a ɛwɔ adesua yi mfiase no.) (b) Sɛ yɛde Bible repɛɛpɛɛ yɛn mu a, dɛn na ɛsɛ sɛ yɛkwati?
5 Bible te sɛ ahwehwɛ. Sɛnea yetumi hwɛ yɛn ho wɔ ahwehwɛ mu hu sɛnea yɛte no, saa ara na yebetumi de Bible apɛɛpɛɛ yɛn mu na yɛasiesie biribiara a atɔ kyima wɔ yɛn ho. (Monkenkan Yakobo 1:22-25.) Nanso sɛ yɛamfa ahwehwɛ anni dwuma yiye a, ɛso remma yɛn mfaso ahe biara. Fa no sɛ woakogyina ahwehwɛ anim, nanso wohwɛɛ w’anim ara na wokɔɔ wo baabi. Sɛ biribi atɔ kyima wɔ wo ho a, worenhu. Ebia na ɛyɛ ade ketewa bi nanso ebetumi aka w’ahosiesie. Anaa fa no sɛ wugyina nkyɛn baabi na worehwɛ ahwehwɛ mu. Ebia worenhu wo ho, mmom obi foforo na wubehu no. Enti sɛ yɛpɛ sɛ yɛde Bible pɛɛpɛɛ yɛn mu hwɛ sɛ su te sɛ pɛsɛmenkominya wɔ yɛn mu a, biribi wɔ hɔ a ɛsɛ sɛ yɛkwati. Ɛnsɛ sɛ yɛkan Bible biarabiara kɛkɛ anaa yɛkan de hwɛ obi mfomso.
6. Yɛbɛyɛ dɛn ‘atena’ mmara a ɛyɛ pɛ no mu?
6 Ebetumi aba sɛ yɛkan Bible daa, nanso ɛno ara kɛkɛ nkyerɛ sɛ, sɛ pɛsɛmenkominya reyi ne ti a, yebehu no ntɛm. Adɛn ntia? Yɛnhwɛ Yakobo mfatoho no bio. Wanka sɛ ɔbarima no antɔ ne bo ase anhwɛ ne ho wɔ ahwehwɛ mu. Mmom Yakobo kae sɛ ɔbarima no ‘hwɛɛ ne ho.’ Hela asɛmfua a Yakobo de yɛɛ adwuma no kyerɛ sɛ obi bɛtɔ ne bo ase anaa ɔbɛgyen n’ani ahwɛ biribi. Ɛnde, na ɔbarima no haw paa ne sɛn? Yakobo toaa so sɛ, sɛ ɔbarima no hwɛ n’anim wie a, “ɔkɔ, na ntɛm ara ne werɛ fi onipa ko a ɔyɛ.” Eyi kyerɛ sɛ ɔdan ne ho fi ahwehwɛ no anim; ɔnyɛ nea ohui no ho hwee. Yakobo kae sɛ ebesi obi yiye a, ɛsɛ sɛ ɔhwehwɛ “mmara a ɛyɛ pɛ no mu,” nanso ɛnsɛ sɛ ɛso hɔ ara. Mmom ɛsɛ sɛ “ɔtena mu.” Onipa a ɔte saa nnyaw Onyankopɔn Asɛm a ɛyɛ pɛ no nto hɔ, mmom ɔtena mu, kyerɛ sɛ ɔde bɔ ne bra. Bere bi Yesu kaa asɛm koro no ara. Ɔkae sɛ: “Sɛ motena m’asɛm mu a, na moyɛ m’asuafo ampa.”
7. Sɛ yɛpɛ sɛ yɛde Bible pɛɛpɛɛ yɛn mu hwɛ sɛ pɛsɛmenkominya wɔ yɛn ho a, yɛbɛyɛ no sɛn?
7 Sɛ yebetumi adi pɛsɛmenkominya so nkonim a, nea edi kan, ɛsɛ sɛ yɛtɔ yɛn bo ase kenkan Onyankopɔn Asɛm no. Ebetumi ama yɛahu nneɛma bi a ɛnkɔ yiye wɔ yɛn ho. Nanso ɛnsɛ sɛ ɛso hɔ ara; mmom ɛsɛ sɛ yɛdɔ mu asukɔ na yegye bere yɛ nhwehwɛmu. Sɛ worekan obi ho asɛm wɔ Bible mu a, fa no sɛ wone saa nipa no na bisa wo ho sɛ: ‘Sɛ me na tebea a ɛte saa too me a, anka mɛyɛ dɛn? Anka mɛyɛ nea ɛteɛ anaa?’ Nanso biribi wɔ hɔ a ehia koraa sen saa. Ɛne sɛ wubedwinnwen nea worekan no ho na woayere wo ho de abɔ wo bra. (Mat. 7:24, 25) Afei momma yɛnkɔ Ɔhene Saul ne ɔsomafo Petro asetena mu kakra na yɛnhwɛ nea yebetumi asua afi wɔn hɔ. Eyi bɛboa yɛn ma yɛahu sɛnea yɛbɛpa yɛn ho akyi.
ƆHENE SAUL ASƐM NO YƐ KƆKƆBƆ MA YƐN
8. Bere a Saul fii n’ahenni ase no, na ne suban te sɛn? Dɛn na ɔde kyerɛɛ saa?
8 Sɛ yɛpɛ sɛ yeyi pɛsɛmenkominya akwa na yɛpa yɛn ho akyi a, yebetumi asua biribi afi Israel hene Saul asɛm no mu. Bere a Saul fii n’ahenni ase no, na ɔbrɛ ne ho ase. (1 Sam. 9:21) Bere bi Israelfo bi kasa tiaa n’ahenni. Ɔpɛ a anka obetumi atwe wɔn aso efisɛ Onyankopɔn na na wapaw no, nanso wanyɛ saa. (1 Sam. 10:27) Bere bi na Israelfo ne Ammonfo rekɔko, na Ɔhene Saul maa Onyankopɔn honhom bɔɔ no kyidɔm ma odii wɔn so nkonim. Ɔko no akyi no, ɔde anuonyam no nyinaa maa Yehowa.
9. Dɛn na ɛmaa Saul bɛyɛɛ ahopɛ?
9 Nanso eduu baabi no, Saul maa ahopɛ ne ahantan didii ne mu te sɛ nkannare. Bere a odii Amalekfo so no, ɔde Yehowa asɛm too nkyɛn yɛɛ nea ne koma pɛ. Onyankopɔn ka kyerɛɛ Saul sɛ ɔkɔ ko no a ɔnsɛe asade no nyinaa, nanso anibere bɔne nti ɔfaa bi. Nea ɛbɛtɔɔ mu koraa ne sɛ Saul sii nkaedum maa ne ho. (1 Sam. 15:3, 9, 12) Bere a odiyifo Samuel ka kyerɛɛ Saul sɛ Yehowa bo nnwo so no, Saul pɛɛ biribi yii ne ho ano. Ná ɛyɛ no sɛ wadi Onyankopɔn mmara no bi so, enti ɛno ara ye. Ne mfomso mpo, ɔprɛw too ɔman no so. (1 Sam. 15:16-21) Bio, ahantan nti na Saul anuonyam hia no sen sɛ ɔbɛyɛ osetie ama Onyankopɔn. (1 Sam. 15:30) Sɛ yɛde Saul asɛm no yɛ ahwehwɛ a, yehu yɛn ho sɛn? Ɔkwan bɛn so na yebetumi akwati ne nhwɛso bɔne no na yɛapa yɛn ho akyi?
10, 11. (a) Dɛn na Saul asɛm no ma yehu? (b) Dɛn na yɛbɛyɛ na yɛansuasua Saul kwammɔne no?
10 Nea edi kan, Saul asɛm no ma yehu sɛ ɛnsɛ sɛ yegye yɛn ho di dodo na yesusuw sɛ yɛpa yɛn ho akyi nnɛ a, ɛbɛtoa so daa. (1 Tim. 4:10) Kae sɛ mfiase no na Saul bɔ ne ho mmɔden enti na ɔne Onyankopɔn ntam yɛ kama paa, nanso ewiee ase no ɔmaa pɛsɛmenkominya didii ne mu. Afei ɔyɛɛ asoɔden, na Yehowa poo no.
11 Nea ɛto so abien, ɛsɛ sɛ yɛyɛ ahwɛyiye na yɛanka sɛ yɛbɔ nneɛma bi mu mmɔden nti yebetumi abu yɛn ani gu nea yɛtɔ mu sin so. Woyɛ saa a, na ayɛ sɛ obi a wahyɛ atade foforo akogyina ahwehwɛ anim; atade no ara na ɛyɛ no fɛ, na efĩ a ɛwɔ n’anim deɛ onhu. Ebia yɛbɛka sɛ yɛnyɛ ahopɛ te sɛ Saul. Sɛ saa mpo a, ɛsɛ sɛ yɛma yɛn ani da hɔ na biribi antwetwe yɛn amma yɛamfa Saul kwammɔne no so. Sɛ obi tu yɛn fo a, ɛsɛ sɛ yɛhwɛ yiye na yɛampɛ biribi anyi yɛn ho ano anaa mpo yɛamprɛw asɛm no anto afoforo so. Mommma yɛnyɛ sɛ Saul; mmom momma yentie afotu ngu aso pa mu.
12. Sɛ yɛyɛ bɔne a emu yɛ duru a, dɛn na yɛbɛyɛ de akyerɛ sɛ ɛnyɛ yɛn anuonyam na ehia yɛn?
12 Na sɛ yɛyɛ bɔne a emu yɛ duru nso ɛ? Ná Saul pɛ sɛ n’anim ba nyam wɔ nnipa anim, enti biribiara ampusuw no sɛ onsiesie ɔne Yehowa ntam. Nanso sɛ yɛannwen yɛn anuonyam ho a, yɛde fɛre ne aniwu bɛto nkyɛn na yɛapɛ mmoa. (Mmeb. 28:13; Yak. 5:14-16) Nhwɛso bi ni: Onuabarima bi dii mfe 12 na ofii ase hwɛɛ aguamansɛm. Owiaa ne ho hwɛe saa ara bɛboro mfe du. Ɔkae sɛ: “Ná ɛyɛ den paa sɛ mebue m’ano aka akyerɛ me yere ne asafo mu mpanyimfo. Nanso bere a minyaa akokoduru kae no, ɛyɛɛ sɛ nea yɛayi adesoa bi afi me so. Ná meyɛ asafo mu somfo; eyi nti efii me nsa. Asɛm no haw me nnamfo bi. Nanso minim sɛ nnɛ Yehowa ani gye me som ho paa sen kan a na mehwɛ aguamansɛm no. Seesei ade a ehia me paa ne sɛnea Yehowa bu me.”
PETRO TWAA ƐSA PA
13, 14. Dɛn na Petro yɛe a ɛkyerɛ sɛ na odwen ɔno nko ara ho?
13 Bere a Yesu de ɔsomafo Petro refa ntetee mu no, Petro yɛɛ biribi a ɛkyerɛ sɛ onnwen ɔno nko ara ho. (Luka 5:3-11) Nanso na ɛsɛ sɛ ɔne pɛsɛmenkominya di apere. Ɛho nhwɛso ni: Bere bi ɔsomafo Yakobo ne ɔsomafo Yohane kɔsrɛɛ Yesu sɛ ɔmma wɔn dibea kɛse wɔ Onyankopɔn Ahenni mu. Petro tee no, ne bo annwo so koraa. Adɛn ntia? Ná Yesu aka sɛ ɔde adwuma titiriw bi bɛhyɛ Petro nsa, enti ɛbɛyɛ sɛ onyaa adwene sɛ, sɛ obi benya saa dibea no a, ɛyɛ ɔno. (Mat. 16:18, 19) Enti Yesu bɔɔ Yakobo ne Yohane ne Petro ne asomafo aka no kɔkɔ sɛ wɔnhwɛ yiye wɔ pɛsɛmenkominya ho na ɛnsɛ sɛ ‘wodi wɔn nuanom so bakoma.’
14 Nea Yesu yɛ de teɛɛ Petro adwene nyinaa, na ɔda so ara bu ne ho tra so. Bere bi Yesu ka kyerɛɛ asomafo no sɛ wobeyi no ama, nanso Petro kae sɛ, sɛ wɔn nyinaa beyi no ama mpo a, ɔno deɛ ɔrenyi no mma da; ɔbɛkɔ so ara abata ne ho. (Mat. 26:31-33) Anka ɛnsɛ sɛ ogye ne ho di dodo saa, efisɛ saa anadwo no ara Petro yɛɛ biribi a ɛkyerɛ sɛ odwen ɔno nko ara ho; oyii Yesu mae. Ná ne nkwa ho hia no, enti ɔpaa Yesu mprɛnsa.
15. Adɛn nti na Petro nhwɛso no ka koma?
15 Ɛwom, na Petro bɔ ne ho mmɔden nanso ɛtɔ da a na agye agu. Ne nyinaa mu no, wante anna; otwaa ɛsa pa a yebetumi adi akyi. Petro ankasa bɔɔ ne ho mmɔden na Onyankopɔn honhom nso bɔɔ no kyidɔm ma otumi yii pɛsɛmenkominya akwa. Akyiri yi osuaa ahosodi ne ahofama. (Gal. 5:22, 23) Sɔhwɛ a emu yɛ den pempem Petro nanso odii so. Sɛ kan no a, anka ebia ɔrentumi nni so. Nhwɛso bi ni: Bere bi ɔsomafo Paulo kaa Petro anim wɔ afoforo anim, nanso ɔde ahobrɛase gye toom. (Gal. 2:11-14) Nkaanim no akyi no, Petro amfa Paulo ho tirimka. Saa ara nso na wannya adwene sɛ Paulo de n’anim atwitwi fam. Petro kɔɔ so ara kyerɛe sɛ ɔdɔ Paulo. (2 Pet. 3:15) Sɛ yedi ɛsa a Petro twae yi akyi a, ɛbɛboa yɛn na yɛanhwehwɛ nea yɛn nko ara yɛpɛ.
16. Sɛ yehyia tebea a ɛyɛ den a, yɛbɛyɛ dɛn akyerɛ sɛ yennwen yɛn nko ara ho?
16 Sɛ wuhyia tebea a ɛyɛ den a, woyɛ w’ade sɛn? Bere bi, asɛnka adwuma no nti wɔkyeree Petro ne asomafo no guu afiase twaa wɔn mmaa. Nanso wodii ahurusi efisɛ na “wɔabu wɔn sɛ [Yesu] din nti wɔfata sɛ wogu wɔn anim ase.” (Aso. 5:41) Wo nso wuhyia ɔtaa a, fa no sɛ hokwan a wode besuasua Petro na woadi Yesu anammɔn akyi na woada no adi sɛ wonhwehwɛ wo nko ara wo de. (Monkenkan 1 Petro 2:20, 21.) Sɛ mpo mpanyimfo teɛ wo so na wusuasua Petro a, ɛbɛboa wo ma woagye atom; wo bo remfuw.
17, 18. (a) Sɛ yɛde botae sisi yɛn ani so wɔ Yehowa som mu a, nsɛm bɛn na yebetumi abisa yɛn ho? (b) Sɛ yehu pɛsɛmenkominya bi wɔ yɛn komam a, dɛn na ɛsɛ sɛ yɛyɛ?
17 Sɛ wopɛ sɛ wode botae bi sisi w’ani so wɔ Yehowa som mu a, wubetumi asua biribi afi Petro nhwɛso no mu. Sɛ wode botae a ɛte saa si w’ani so a, yi wo yam yɛ. Nanso hwɛ yiye na woamfa ampɛ nnipa anim anuonyam. Enti bisa wo ho sɛ, ‘Adɛn nti na mepɛ sɛ mitu me ho yɛ pii wɔ Yehowa som mu? Merepɛ nnipa anim anuonyam anaa dibea te sɛ Yakobo ne Yohane?’
18 Sɛ wuhu pɛsɛmenkominya bi wɔ wo komam a, srɛ Yehowa sɛ ɔmmoa wo na teɛteɛ w’adwene ne wo nsusuwii. Afei yere wo ho sɛ wobɛyɛ biribiara ahyɛ Yehowa anuonyam, na womfa mpɛ w’ankasa anuonyam. (Dw. 86:11) Fa biribi si w’ani so wɔ asafo no mu, nanso hwɛ na anyɛ nea wode repɛ anuonyam ama wo ho. Wo deɛ hwɛ, sɛ ɛyɛ den ma wo sɛ wobɛda honhom aba no fã bi adi a, fa si w’ani so sɛ wobɛyɛ no kɛse. Anaa fa no sɛ wobɔ mmɔden siesie ɔkasa bɛma no kama wɔ adesua ase, nanso ɛba Ahenni Asa so asiesie a, na woayera mu. Sɛ saa a, bɔ mmɔden sɛ wubetie afotu a ɛwɔ Romafo 12:16.
19. Sɛ yɛhwɛ yɛn ho wɔ Onyankopɔn Asɛm mu na yehu sɛ biribi atɔ kyima a, dɛn na ɛsɛ sɛ yɛyɛ na yɛn abam ammu?
19 Sɛ yɛde Onyankopɔn Asɛm yɛ ahwehwɛ na yegyen yɛn ani hwɛ mu a, ebia yebehu sintɔ anaa pɛsɛmenkominya bi wɔ yɛn ho. Anhwɛ a ebebu yɛn abam. Sɛ biribi a ɛte saa to wo a, kae ɔbarima a esii no yiye wɔ Yakobo mfatoho no mu no. Yakobo anka sɛ ɔbarima no siesiee nea atɔ kyima no amonom hɔ ara, na saa ara nso na wanka sɛ otumi siesiee nea atɔ kyima biara. Mmom nea Yakobo kae ne sɛ ɔbarima no ‘tenaa mmara a ɛyɛ pɛ no mu.’ (Yak. 1:25) Ɔbarima no kaee nea ohui wɔ ahwehwɛ no mu, na ɔyeree ne ho ara siesiei. Enti mma w’abam mmu; kae sɛ obiara wɔ sintɔ. (Monkenkan Ɔsɛnkafo 7:20.) Kɔ so ara hwehwɛ mmara a ɛyɛ pɛ no mu na pa wo ho akyi. Kae sɛ Yehowa aboa wo nuanom pii a wɔtɔ sin sɛ wo ara, na ɔpɛ sɛ ɔboa wo nso ma wunya n’anim dom ne ne nhyira.


text:
Mateo 22Nkwa Asem (NA-TWI)
Ayeforohyia apontow ho bɛ
22 Yesu de abebu ahorow kyerɛɛ sɛnea ɔsoro ɔhenni no te. 2 Ose, “Ɔsoro ahenni te sɛ ɔhene bi a ne babarima hyiaa ayeforo, na ɔtow pon maa no. 3 Ɔtoo nsa frɛɛ nnipa pii. Bere no dui no, ɔsomaa n’asomfo sɛ wɔnkɔfrɛfrɛ nnipa no na wɔmmra. Nanso nnipa no amma. 4 Ɔsan somaa n’asomfo foforo se, ‘Monkɔka nkyerɛ wɔn se, wɔawie biribiara. Wɔakum m’anantwi ne me nyɛmmoa de anoa aduan awie. Mommra ayeforo no ase, mmedidi!’
5 “Nanso, ne ho yɛɛ wɔn a ɔtoo nsa frɛɛ wɔn no serew. Obiara kodii ne dwuma. Obi kɔɔ n’afum. Ɔfoforo nso kodii ne gua. 6 Afoforo nso kyeree n’asomfo no hwee wɔn, pirapiraa wɔn, kunkum ebinom nso.
7 “Ɔhene no tee nea nnipa no ayɛ n’asomfo no, ne bo fuwii. Ɔsomaa n’asraafo ma wɔkokunkum awudifo no, hyew wɔn kurow no pasaa. 8 Ɔsan frɛɛ n’asomfo ka kyerɛɛ wɔn se, ‘Wɔawie ayeforo aduan no. Nanso wɔn a wɔfrɛɛ wɔn no mfata sɛ wɔba apontow no ase. 9 Enti monkɔ mmɔnten so, na obiara a mubehu no no, momfrɛ no mmra apontow no ase.’
10 “Asomfo no fii adi kɔɔ mmɔnten so kɔfrɛɛ nnipa dodow a wohuu wɔn no nyinaa. Wɔfrɛɛ nnipa pa ne nnipa bɔne maa ɔdan a wɔtow pon wɔ mu no yɛɛ ma. 11 Ɔhene no baa hɔ sɛ ɔrebɛhwɛ nnipa a wɔaba no, ohuu obi a ɔnhyɛ ayeforohyia atade wɔ hɔ.
12 “Obisaa no se, ‘Damfo, ɛyɛɛ dɛn na wonhyɛ ayeforohyia atade na wutumi baa ha?’ Nanso damfo no antumi ammua.
13 “Afei ɔhene no ka kyerɛɛ n’asomfo no se, ‘Monkyekyere ne nan ne ne nsa na monkɔtow no nkyene akyirikyiri sum mu, nea osu ne agyaadwo wɔ no.’ 14 Wɔafrɛ bebree, nanso kakraa bi na wɔayi wɔn.”
Towyi ho asɛmmisa
15 Farisifo no tuu Yesu ho agyina, pɛɛ ɔkwan bi a wɔnam n’anom asɛm so benya no akyere no. 16 Wosii no gyinae sɛ, wɔbɛsoma wɔn nnipa bi ne Herodefo aba Yesu nkyɛn abebisa no se, “Owura, yenim sɛ woyɛ ɔnokwafo, na wonam nokware kwan so kyerɛ nnipa ɔkwan a, ɛkɔ Onyankopɔn nkyɛn a, wunsuro akyi asɛm, efisɛ, wonhwɛ nnipa anim. 17 Ka ma yentie. Eye sɛ woyi tow ma Roma Hempɔn Kaesare anaa enye?”
18 Yesu huu wɔn adwemmɔne no ma ɔka kyerɛɛ wɔn se, “Mo nyaatwomfo! Adɛn nti na mopɛ sɛ mode nnaadaa sɔ me hwɛ? 19 Momfa sika a wɔde yi tow no bi nkyerɛ me.” Wɔde bi kyerɛɛ no. 20 Obisaa wɔn se, “Hena mfonini na ɛda so, na hena din nso na ɛwɔ so?” 21 Wobuae se, “Kaesare.” Yesu ka kyerɛɛ wɔn se, “Ɛnne momfa Kaesare de mma Kaesare, na momfa Onyankopɔn de mma Onyankopɔn.”
22 Ne mmuae a ɔmaa wɔn no maa wɔn ho dwiriw wɔn, ma wogyaw no hɔ kɔe.
Owusɔre ho asɛmmisa
23 Da no ara, Sadukifo a wonnye owusɔre nni no baa Yesu nkyɛn bebisaa no se, 24 “Owura, Mose kae se, ‘Sɛ ɔbarima bi anwo na owu a, ne nuabarima mfa ne yere no kunabea, na ɔne no nwo mma owufo no.’ 25 Anuanom baason bi ne yɛn tenaa ha. Ɔpanyin no waree a wanwo ba na owui. Enti ne nua a ɔto so abien no faa ne yere no kunabea. 26 Nea ɔto so abien no nso wui, maa nea ɔto so abiɛsa no faa ɔbea no kunabea. Ɔno nso wui a wanwo ba, maa ɔfoforo nso faa ɔbea no kunabea. Eyi toaa so ara kosii sɛ, anuanom baason no nyinaa waree ɔbea no. 27 Nea edi akyiri ne sɛ, ɔbea no nso wui. 28 Ɛno nti, owusɔre bere no, nnipa baason yi mu hena na ɔbea no bɛyɛ ne yere? Efisɛ, wɔn nyinaa waree no!”
29 Yesu buaa wɔn se, “Mo mfomso a moayɛ no fi onim a munnim Kyerɛwsɛm no ne Onyankopɔn tumi a ɔwɔ no! 30 Na owusɔre bere no, aware nni hɔ; obiara bɛyɛ sɛ abɔfo a wɔwɔ soro no. 31 Afei, ɛfa owusɔre no ho no nso, monkanee nea Onyankopɔn aka afa ho no pɛn? Munhu sɛ Onyankopɔn kasa kyerɛɛ mo bere a ɔkae se, 32 ‘Mene Abraham Nyankopɔn, Isak Nyankopɔn, ne Yakob Nyankopɔn no?’ Eyi kyerɛ sɛ, Onyankopɔn nyɛ awufo Nyankopɔn na mmom, ateasefo Nyankopɔn.”
33 Nnipadɔm no tee ne nkyerɛkyerɛ no, ɛyɛɛ wɔn nwonwa.
Mmaransɛm no mu nea ɛkyɛn ne nyinaa
34 Farisifo no tee sɛ Yesu abu afa Sadukifo no so no, wɔkohyiaa Yesu.
35 Wɔn mu baako a ɔyɛ mmaranimfo bisaa Yesu se, 36 “Owura, Mose mmaransɛm no mu nea ɛwɔ he koraa na ɛkyɛn ne nyinaa.”
37 Yesu buaa no se, “Dɔ Awurade wo Nyankopɔn, wo koma nyinaa mu, wo kra nyinaa mu, ne w’adwene nyinaa mu.’ 38 Eyi ne mmaransɛm no mu nea edi kan na ɛkyɛn ne nyinaa. 39 Nea ɛto so abien no te sɛ ɛno ara; ‘Dɔ wo yɔnko sɛ wo ho.’ 40 Mose mmaransɛm ne adiyifo no nkyerɛkyerɛ no nyinaa gyina saa mmaransɛm abien yi so. Di eyinom so, na wubehu sɛ woredi nea aka no nyinaa so.”
Hena ba ne Agyenkwa no?
41 Farisifo no twaa Yesu ho hyiae no, obisaa wɔn se, 42 “Dɛn na mowɔ ka wɔ Agyenkwa no ho? Hena ba ne no?” Wobuaa no se, “Dawid ba.”
43 Yesu bisaa wɔn se, “Ɛnne adɛn na Dawid nam Honhom Kronkron so frɛ no ‘Awurade’? Efisɛ, Dawid kae se,
44 “Onyankopɔn ka kyerɛɛ me wura se, ‘Tena me nifa kosi sɛ mɛma woadi w’atamfo nyinaa so.’ 45 Sɛ Dawid frɛ no ‘Awurade’ a, ɛnne ɛbɛyɛ dɛn na watumi ayɛ ne ba?”
46 Obiara antumi ammua. Eyi akyi nso, obiara antumi ammisa no nsɛm bio.


text:
TI 98
Asomafo no Hwehwɛɛ Mpaninie
MATEO 20:17-28 MARKO 10:32-45 LUKA 18:31-34
YESU SAN KAA NE WUO HO ASƐM
YESU KYERƐƐ ASUAFO NO AHOBRƐASE
Bere a Yesu ne n’asuafo no faa Perea kɔpuee Yerusalem anafo fam no, wɔkɔtwaa Yordan Asubɔnten no kɔɔ Yeriko. Ná nnipa bi ka wɔn ho a wɔn nso rekɔdi afe 33 Twam afahyɛ no bi.
Ná Yesu di asuafo no anim, na na wayɛ n’adwene sɛ sɛnea ɛte biara ɔbɛdu hɔ ansa na Twam no ahyɛ ase. Nanso, na ehu aka asuafo no. Bere bi a Lasaro wui a Yesu reyɛ ahoboa afiri Perea akɔ Yudea no, Toma ka kyerɛɛ asuafo a aka no sɛ: “Momma yɛn nso yɛnkɔ na yɛne no nkɔwu.” (Yohane 11:16, 47-53) Enti sɛ asuafo no bɔɔ hu sɛ wɔrekɔ Yerusalem a, ɛnyɛ nwonwa.
Ná Yesu pɛ sɛ asuafo no hu nea ɛbɛsi, enti ɔde wɔn kɔɔ nkyɛn ka kyerɛɛ wɔn sɛ: “Yɛrekɔ Yerusalem, na wɔbɛyi onipa Ba no ama asɔfoɔ mpanimfoɔ ne atwerɛfoɔ no, na wɔbɛbu no kumfɔ, na wɔbɛyi no ama amanaman mufoɔ ama wɔadi ne ho agorɔ na wɔaka no mpire abɔ no asɛndua mu, na da a ɛtɔ so mmiɛnsa no wɔanyane no.”—Mateo 20:18, 19.
Wei ne mprɛnsa so a Yesu kaa ne wuo ne ne wusɔre ho asɛm kyerɛɛ asuafo no. (Mateo 16:21; 17:22, 23) Nanso, afei deɛ, ɔka kyerɛɛ wɔn sɛ wɔbɛkum no asɛndua so. Wɔtee nea Yesu kae no, nanso wɔante ase. Ɛbɛtumi aba sɛ na wɔsusu sɛ Israel ahemman no bɛsan agyina ne nan so, na wɔne Kristo bɛdi hene wɔ asase so ama wɔanya nidi ne anuonyam.
Ná Salome ka akwantufo no ho, na ɛbɛyɛ sɛ ne mma ne asomafo Yakobo ne Yohane. Sɛnea na asomafo mmienu no suban te nti, Yesu maa wɔn din bi a ɛkyerɛ “Aprannaa Mma.” (Marko 3:17; Luka 9:54) Ná asuafo mmienu no pɛ dibea kɛse wɔ Kristo Ahenni no mu, na na wɔn maame nim. Enti ɔkɔbuu nkotodwe wɔ Yesu anim sɛ ɔde ho adesrɛ rekɔto n’anim. Yesu bisaa no sɛ: “Ɛdeɛn na wopɛ?” Ɔbaa no nso yii n’ano sɛ: “Hyɛ ma me mma mmienu yi mu baako ntena wo nifa na baako nso ntena wo benkum wɔ w’ahennie mu.”—Mateo 20:20, 21.
Wohwɛ mu a, wotumi hu sɛ Yakobo ne Yohane na wɔyii wɔn anim hyɛɛ wɔn maame. Ná Yesu adi kan aka akyerɛ wɔn sɛ ɔbɛfa animguase mu, enti afei ɔka kyerɛɛ wɔn sɛ: “Monnim deɛ morebisa. Mobɛtumi anom deɛ merebɛnom no?” Wɔka kyerɛɛ no sɛ: “Yɛbɛtumi.” (Mateo 20:22) Ɛbɛyɛ sɛ saa bere no nyinaa, na wɔnnya ntee Yesu asɛm no ase.
Enti Yesu ka kyerɛɛ wɔn sɛ: “Nom deɛ mobɛnom, na me nifa ne me benkum so tena no deɛ, ɛnyɛ me dea na mede ama, na mmom ɛyɛ wɔn a m’Agya asiesie ama wɔn no dea.”—Mateo 20:23.
Bere a asomafo du a aka no tee nea Yakobo ne Yohane akɔbisa Yesu no, wɔn bo fuu paa. Yɛnim sɛ na asomafo no agye akyinnye wɔ nea ɔbɛyɛ wɔn mu kɛse ho. Bere a saa asɛm no sii no, wohwɛ mu a, gyama Yakobo ne Yohane na na wɔn ano yɛ den wom. (Luka 9:46-48) Yɛrentumi nsi no pi, nanso wohwɛ nea ɛkɔɔ so no a, wohu sɛ asomafo 12 no amfa ahobrɛase ho afotuo a Yesu de maa wɔn no anyɛ adwuma. Ná mpaninie adi wɔn tirim dɛm.
Yesu huu sɛ ɛsɛ sɛ ɔtene wɔn adwene ma wɔgyae suban a ɛde akameakame ba wɔn ntam no. Ná Yesu dɔ asomafo 12 no, enti ɔfrɛɛ wɔn tuu wɔn fo sɛ: “Monim sɛ wɔn a wɔbu wɔn sɛ amanaman sodifoɔ no di wɔn so bakoma na wɔn mu atitire no di wɔn so tumi. Nanso ɛnte saa mo mu; mmom obiara a ɔpɛ sɛ ɔyɛ kɛseɛ mo mu no, ɔnyɛ ɔsomfoɔ, na obiara a ɔpɛ sɛ ɔdi kan mo mu no, ɔnyɛ mo nyinaa akoa.”—Marko 10:42-44.
Afei ɔde ɔno ara ne ho yɛɛ asuade maa wɔn. Ɔka kyerɛɛ wɔn sɛ: “Onipa Ba no amma sɛ wɔnsom no, na mmom sɛ ɔrebɛsom de ne kra ayɛ agyedeɛ de agye nnipa bebree.” (Mateo 20:28) Ná Yesu de mfe mmiɛnsa asom nkurɔfo, nanso na ɔnwiei. Afei koraa na na ɔrebɛyɛ ne kɛse, efisɛ na ɔrebɛwu mpo ama adasamma. Ná Yesu wɔ ahobrɛase, enti wantena hɔ amma nkurɔfo ansom no. Ɔbrɛɛ ne ho ase som sɛ akoa. Saa suban no na ɛsɛ sɛ n’asuafo nya; ɛnsɛ sɛ wɔpere mpaninie.


text:
“Na seesei, Me Awurade meka akyerԑ mo pefee sԑ meremfa mo bɔne ho asōdi ntua mo ka:nti guan kɔ na kɔyԑ bɔne pii. Nanso, ɔkra a ɔyԑ bɔne de ne bɔne ahorow de ԑso asodi bԑba ne so, nea Awurade wo Nyankopɔn aka ni”-Amanne ne Apam (Doctrine and Covenant) Section 82:7
Woagyae adebɔneyԑ? Dԑn ne komam bɔne te sԑ ahoɔyaw, akɔnnɔ bɔne, ɔtan ne ahohoahoa? So wogye di sԑ worennyԑ bɔne ahorow yi bio?
“Ԑnam eyi so mobehu sԑ sᾱ onipa sakra fi ne bɔne ho a….Hyԑ no nsow sԑ ɔbԑka ne bɔne nyinaa ansa na woagyae”-Amanne ne Apam kr. 253.
Ɔkwan bԑn so na Mormon Nyankopɔn tumi hyԑ bɔne fafiri ho bɔ wɔ bere koro a Ɔde wo bɔne biara wobԑyԑ ho afobu tu wo ka no?


text:
Watchtower INTANƐT DO NWOMAKORABEA
Watchtower
INTANƐT DO NWOMAKORABEA
Ɔdɔfo, Yɛma Wo Akɔaba.
Wɛbsaet yi yɛ edwindadze a wɔdze yɛ nhwehwɛmu wɔ Jehovah Adasefo nwoma ahorow a woetsintsim wɔ kasa pii mu no mu.
Sɛ epɛ dɛ etwe nwoma ahorow no bi a, yɛserɛ wo, kɔ jw.org.
Nkaabɔ
Kasa afofor a aba: Chin (Tiddim), Ethiopian Sign Language, Kinande, Q'anjob'al
Ɔdɔfo, Yɛma Wo Akɔaba.
Wɛbsaet yi yɛ edwindadze a wɔdze yɛ nhwehwɛmu wɔ Jehovah Adasefo nwoma ahorow a woetsintsim wɔ kasa pii mu no mu.
Sɛ epɛ dɛ etwe nwoma ahorow no bi a, yɛserɛ wo, kɔ jw.org.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Hesekiel 31:1-18
31 Na afe a ɛto so dubiako, ɔsram a ɛto so abiɛsa no da a edi kan no, Yehowa ka kyerɛɛ me sɛ:2 “Onipa ba, ka kyerɛ Egypt hene Farao ne ne dɔm+ sɛ,“‘Hena na wosɛ no wɔ wo kɛseyɛ mu?3 Hwɛ, wote sɛ Asiriani, Lebanon kyeneduru+ a ne dubaa fɛfɛ+ ne n’ahaban kusuu ma nwini, dua a ɛkorɔn+ a ne nkɔnmu du omununkum mu tɔnn.+4 Nsu ma ɛyɛɛ kɛse;+ subun ma enyin kɔɔ soro. Na ɛho nsuwansuwa twaa ne mfuw ho nyinaa hyiae, na eyiyii nsuka kɔɔ wuram nnua nyinaa ho.5 Ɛno nti na enyin kokuroo kɔɔ soro sen wuram nnua a aka nyinaa no.+“‘Na ne nnubaa bɛyɛɛ bebree na ne mmãã yɛɛ atenten, nsu pii a ɛwɔ n’akwan mu nti.+6 Ne nnubaa no so na wim nnomaa nyinaa bɛyɛɛ wɔn mmerebuw,+ na ne mmãã ase na wuram mmoa nyinaa woo wɔn mma,+ na ne nwini ase na aman akɛse nyinaa tenae.7 Ɛbɛyɛɛ dupɔn+ fɛfɛ, na ne mmãã yɛɛ atenten kusuu, na eyiyii ntini faa nsu bebree so.8 Kyeneduru biara nni Onyankopɔn turom a na ɛte sɛ ɛno.+ Ná ɔpopaw dua biara nni hɔ a ɛne ne nnubaa sɛ, na kyɛnkyɛn dua biara nni hɔ a na ɛte sɛ ne mmãã. Dua biara nni Onyankopɔn turom a na ɛyɛ fɛ te sɛ ɛno.+9 Ne mmãã yɛɛ kusuu, na memaa ne ho yɛɛ fɛ,+ na Eden nnua a ɛwɔ nokware Nyankopɔn turom nyinaa ani beree no.’+10 “Enti nea Awurade Tumfoɔ Yehowa aka ni, ‘Esiane sɛ ɔbɛyɛɛ tenten* kokuroo maa ne nkɔnmu duu omununkum mu+ na ne tenten maa ne koma homan nti,+11 mede no bɛhyɛ amanaman tumfoɔ no nsa.+ Na ɔne no bedi no nwenweenwene. N’amumɔyɛ nti mɛpam no.+12 Na ahɔho, atirimɔdenfo a wɔhyɛ aman so, betwa ato fam, na nnipa begyaw no mmepɔw so; ne nnubaa bɛpempan agu subon nyinaa mu na ne mmãã abubu agu asase so nsubɔnten nyinaa mu.+ Asase so aman nyinaa befi ne nwini ase agyaw no hɔ.+13 Wim nnomaa nyinaa bɛba abesisi ne dutan a ɛda fam no so, na wuram mmoa nyinaa bɛba ne mmãã so.+14 Afei nsu ho dua biara renyɛ tenten kokuroo bio, na ne nkɔnmu rennu omununkum mu bio, na nea ɛnom nsu biara remma ne ho so ntia wɔn bio, efisɛ wɔde wɔn nyinaa bɛma owu+ na wɔakɔ asase ase tɔnn,+ wɔ adesamma mu, wɔn a wɔrekɔ amoa mu no nkyɛn.’15 “Nea Awurade Tumfoɔ Yehowa aka ni, ‘Da a ɛbɛkɔ Adamoa* mu no, mɛma awerɛhow aba.+ Na ne nti mɛkata subun no so, na mɛtwe ne nsuwansuwa no asan na masiw nsu bebree ano. Ne nti mɛma Lebanon adan sum kabii na wuram nnua nyinaa abotow.16 Sɛ mede no ka wɔn a wɔrekɔ amoa mu ho kɔ Adamoa mu tɔnn+ na aman te n’asehwe no a, mɛma wɔawosow, na Eden nnua nyinaa,+ Lebanon nnepa a ɛyɛ fɛ nyinaa, nea ɛnom nsu nyinaa bɛkyekye wɔn werɛ+ wɔ asase ase.17 Wɔne no kɔ Adamoa mu,+ na wɔakɔka wɔn a wɔde nkrante akunkum wɔn no ho, ne n’asefo a wɔte ne nwini ase wɔ amanaman mu+ no ho.’18 “‘Eden dua+ bɛn na wosɛ no wɔ anuonyam+ ne kɛseyɛ mu? Nanso wɔde wo bɛka Eden nnua ho akɔ asase ase tɔnn.+ Na wo ne momonotofo bɛda faako, wɔn a wɔde nkrante akunkum wɔn nkyɛn. Farao ne ne dɔm nyinaa ni,’ Awurade Tumfoɔ Yehowa asɛm ni.”


text:
ADESUA 6
Nnipa Nwɔtwe Nyaa Nkwa Kɔɔ Wiase Foforo Bi Mu
Noa ne n’abusua ne mmoa no kɔɔ adaka no mu. Yehowa too adaka no mu, na nsu no fii ase tɔe. Nsu no tɔɔ saa ara, nanso adaka no deɛ, na ɛda nsu no ani. Afei nsu kataa asase so nyinaa. Abɔnefo a wɔankɔ adaka no mu nyinaa wui. Nanso Noa ne n’abusua a wɔwɔ adaka no mu deɛ, wɔanwu. Wunhu sɛ wɔn ani begye paa sɛ wotiee Yehowa?
Nsu tɔɔ awia ne anadwo nna mmaako mmaako 40 ansa na ɛretew. Nkakrankakra, nsu a ayiri no kɔɔ fam, na adaka no kosii bepɔw bi so. Nanso na nsu wɔ asase so nyinaa, enti na ɛsɛ sɛ Noa ne n’abusua no twɛn kakra ansa na wɔapue afi adaka no mu.
Akyiri yi, nsu no nyinaa wee maa asase so woe. Bere a Noa ne n’abusua kɔhyɛɛ adaka no mu no, edii bɛboro afe baako ansa na Yehowa reka akyerɛ wɔn sɛ wompue. Wopuei no, na ɛte sɛ nea wɔaba wiase foforo bi mu. Wɔn ani gyee sɛ Yehowa agye wɔn nkwa, enti wɔbɔɔ afɔre de daa no ase.
Yehowa nso ani gyee afɔre no ho. Ɔhyɛɛ bɔ sɛ ɔremfa nsuyiri nsɛe nneɛma a ɛwɔ asase so nyinaa bio da. Ɔmaa nyankontɔn (rainbow) bɛdaa soro de dii nea waka no ho adanse. Ɛno ne nyankontɔn a edi kan. Woahu nyankontɔn wɔ soro pɛn?
Afei Yehowa ka kyerɛɛ Noa ne n’abusua sɛ wɔnwo na wɔnhyɛ asase so ma.
“Noa hyɛn adaka no mu, na [nkurɔfo anhu] kosii sɛ nsuyiri no bae bɛpraa wɔn nyinaa kɔe.”—Mateo 24:38, 39


text:
Yohane 9Nkwa Asem (NA-TWI)
Yesu sa onifuraefo bi yare
9 Yesu nam no, ohuu aberante bi a wɔwoo no onifuraefo. 2 N’asuafo no bisaa no se, “Kyerɛkyerɛfo, saa onifuraefo yi awofo bɔne a wɔyɛe anaa ɔno ankasa bɔne nti na ama n’ani afura yi?”
3 Yesu buae se, “Ɛnyɛ n’awofo anaa n’ankasa bɔne nti na n’ani afura. Na mmom n’ani afura sɛnea ɛbɛyɛ a Onyankopɔn tumi bɛyɛ ne ho adwuma. 4 Esiane sɛ adesae nkyɛ ba no nti, ɛsɛ sɛ yɛyɛ nea ɔsomaa me no adwuma a ɔde ahyɛ yɛn nsa no ntɛmntɛm. Sɛ ade sa a, obiara ntumi nyɛ adwuma. 5 Bere a mewɔ wiase yi de, mene wiase hann no.”
6 Ɔkaa saa no, ɔtew ntasu guu fam de fɔtɔw dɔte na ɔde dɔte no sraa onifuraefo no ani so. 7 Na ɔka kyerɛɛ no se, “Kɔ ɔtare Siloa, a ne nkyerɛase ne ‘Nea Wɔasoma No’, no mu kɔhohoro w’anim.” Onifuraefo yi kɔe kɔhohoroo n’anim san bae a afei de ohu ade.
8 Onifuraefo no afipamfo a wohuu no sɛ ɔte kwan ho srɛsrɛ ade no huu no no, wobisabisaa wɔn ho wɔn ho se, “Ɛnyɛ aberante a na ɔsrɛsrɛ ade no ni?”
9 Ebinom kae se, “Ɛyɛ ɔno,” na afoforo nso kae se, “Dabi, ɛnyɛ ɔno, na mmom, ɔsɛ na ɔsɛ no.” Aberante yi kae se, “Ɛyɛ me.”
10 Nnipa no bisaa no se, “Eyɛɛ dɛn na afei wuhu ade yi?”
11 Obuaa wɔn se, “Ɔbarima bi a wɔfrɛ no Yesu no fɔtɔw dɔte na ɔde sraa m’ani so na ɔka kyerɛɛ me se, ‘Kɔ ɔtare Siloa mu na kɔhohoro w’anim’. Enti mekɔe. Mehohoroo m’anim wiei pɛ na mihuu ade.”
12 Wɔsan bisaa no bio se, “Saa Yesu no wɔ he?” Obuaa wɔn se, “Minnim.”
Farisifo nsɛmmisa wɔ ayaresa no ho
13 Wɔde aberante a na n’ani afura no brɛɛ Farisifo no. 14 Da a Yesu saa onifuraefo no yare no, na ɛyɛ homeda. 15 Farisifo no nso bisaa aberante no sɛnea ɛyɛe a afei de ohu ade. Abrante no ka kyerɛɛ wɔn sɛnea Yesu de dɔte a wɔafɔtɔw sraa n’ani so na ɔkɔhonhoroe na ohuu ade no.
16 Farisifo no mu bi kae se, “Onipa a ɔyɛɛ saa ade yi mfi Onyankopɔn hɔ, efisɛ, onni homeda mmara no so.” Afoforo nso kae se, “Ɛbɛyɛ dɛn na ɔdebɔneyɛfo a ɔte sɛɛ betumi ayɛ saa anwonwadwuma yi?” Saa akyinnye yi maa mpaepaemu baa wɔn mu.
17 Afei Farisifo yi san bisaa aberante no se, “Wo na wuse ɔma wuhuu ade, dɛn asɛm na woka fa ne ho?” Aberante yi buae se, “Migye di sɛ ɔyɛ odiyifo a ofi Onyankopɔn nkyɛn.”
18 Yudafo no annye anni ara da sɛ, na saa aberante no yɛ onifuraefo a afei de ohu ade, kosi sɛ wɔsoma ma wɔkɔfrɛɛ n’awofo bae 19 ma wobisaa wɔn se, “Mo ba ni anaa? Mokyerɛ sɛ mowoo no no, na ɔyɛ onifuraefo anaa? Ɛyɛɛ dɛn na afei de ohu ade yi?”
20 N’awofo no buae se, “Yegye tom sɛ ɔyɛ yɛn ba, na yɛwoo no no nso, na ɔyɛ onifuraefo. 21 Nanso yennim nea enti a afei de ohu ade yi. Saa ara nso na yennim onipa ko a ɔma ohuu ade no. Ɔno ara ni, n’ani nso afi a obetumi akasa ama ne ho enti mummisa no.”
22 Nea ɛmaa n’awofo no kaa saa ne sɛ, na wosuro Yudafo mpanyimfo no a wɔaka se, obiara a ɔbɛka se Yesu ne Agyenkwa no no, wɔbɛpam no afi asɔredan no mu hɔ no. 23 Eyi nti na n’awofo no kae se, “N’ani afi a obetumi akasa ama ne ho enti mummisa no” no.
24 Wɔsan frɛɛ aberante a na ɔyɛ onifuraefo no ka kyerɛɛ no se, “Hyɛ bɔ wɔ Onyankopɔn din mu se, asɛm a yɛrebebisa wo yi wobedi nokware. Yenim sɛ saa ɔbarima yi yɛ ɔdebɔneyɛfo.”
25 Aberante no buaa wɔn se, “Me de, sɛ ɔyɛ ɔdebɔneyɛfo o, sɛ nso ɔyɛ onipa pa o, ɛno de, minnim. Nea minim ara ne sɛ, kan no na meyɛ anifuraefo na afei de, mihu ade.”
26 Wobisaa no bio se, “Dɛn na ɔyɛɛ wo ma wuhuu ade?”
27 Aberante no de abufuw buaa wɔn se, “Maka nokware no akyerɛ mo nanso moantie. Dɛn bio na mopɛ sɛ meka kyerɛ mo? Anaasɛ mo nso mopɛ sɛ mobɛyɛ n’asuafo?”
28 Mpanyimfo no yeyaw no san kae se, “Wo mmom na woyɛ saa akoa no suani; na yɛn de, yɛyɛ Mose asuafo. 29 Yenim pefee sɛ Onyankopɔn kasa kyerɛɛ Mose nanso saa Yesu yi de, faako a ofi mpo, yennim!”
30 Aberante yi ka kyerɛɛ mpanyimfo no se, “Ɛyɛ me nwonwa yiye sɛ obi a otumi ma onifuraefo hu ade no, mutumi ka se munnim faako a ofi. 31 Yenim sɛ Onyankopɔn ntie nnebɔneyɛfo asɛm; na mmom otie nnipa a wodi no ni na wɔyɛ n’apɛde no. 32 Efi adebɔ mfiase yɛntee da sɛ obi ama onifuraefo ahu ade da; 33 sɛ ɔbarima yi mfi Onyankopɔn hɔ a, anka ɔrentumi nyɛ anwonwade a ɛte sɛɛ.”
34 Mpanyimfo no nso de abufuw buaa no se, “Ɔdebɔneyɛfo te sɛ wo na wopɛ sɛ wokyerɛkyerɛ yɛn?” Wosunsum no fii asɔredan no mu hɔ.
Honhom mu anifurae
35 Bere a Yesu tee sɛ wosunsum aberante no fii asɔredan no mu hɔ no no, ɔhwehwɛɛ no bisaa no se, “Wugye Onipa Ba no di anaa?” 36 Aberante no buaa no se, “Me wura, kyerɛ me saa Onipa Ba no sɛnea ɛbɛyɛ a megye no adi!”
37 Yesu ka kyerɛɛ no se, “Woahu no dedaw; ɔno na ɔne wo rekasa yi.”
38 Aberante no de anigye kae se, “Awurade, migye midi.” Afei ɔkotow Yesu.
39 Yesu kae se, “Mebaa wiase ha sɛ merebebu atɛn na mama wɔn a wɔyɛ honhom mu anifuraefo no ahu ade, na makyerɛ wɔn a wogye di sɛ wohu ade no sɛ, wɔyɛ anifuraefo.”
40 Farisifo a na wogyinagyina hɔ no bisaa no se, “Wopɛ sɛ wokyerɛ sɛ yɛyɛ anifuraefo anaa?”
41 Yesu bua wɔn se, “Sɛ mugye tom sɛ moyɛ anifuraefo a, ɛnne anka munni nea maka no ho fɔ. Esiane sɛ mugye tom sɛ nea moreyɛ no munim nti, na mudi ho fɔ no.”


text:
Kumasi
Kumasi: (Kumase) ye Ghana kuro kesee a eso sene Ghana nkuro nyinaa gyese Nkran (Accra). Nnipa a ewo Kumasi beye Opepepem baako (1,000,000) Kumasi abako sem firi Asantehene Nana Osei Tutu a Odi Kan bere so. Abakosem kyerese, enam Nana Osei Tutu adamfo bi a wofre no Komfo Anokye so na emaa Kumasiman yee kese. Wokyere se Komfo Anokye duaa dua mmienu wo baabi a ene yi yefre no Kumasi yi ene baabi a ene wofre no Kumawu. Dua no a woduaa no Kumawu no wuui maa ekaa Kumasi dua no. Eno na eboa maa Kumasi beyee Asanteman kuro kese ne won ahenkuro.
Eye Asantefoo kuro kesee a eho na Asantehene, Otumfuo Osei Tutu a Oto So Mmienu ahenfie wo. Ewo edwa kesee adwadifoo efiri atifi, anaafoo, apue ne atoee nyinaa bedi dwa dabiara. Asanteman afahye nyinaa no, Kumasi na wodi no.
Asantehene: Asantehene a, ote Asika Dwa Kokoo Soo, ebeye mfie edu nie na obedii ne wofa, Otumfuo Opoku Ware Oto so Mmienu adee. Asanteman do won ahenfo de ebuo ma won nyinaa sedee ese wo Ghana ahenfo nyinaa mu.
Adesua:Adesua anaa se nwoma sua mu no, se woyi Nkran firi ho a, kuro biara nni Ghana a ewo sukuu pii sen Kumasi. Sukuu pon ahodoo bebree na ewo ho. Emu atitire bi ne Kwame Nkrumah Sukuu Pon no (Kwame Nkrumah University of Science and Technology (KNUST).Edin a nkurofoo taa de fre KNUST no ye Tek. Asukuufoo a esua adee wo KNUST beye mpem du num (15,000). Ghana man panin a odi kan, Osagyefo Dr. Kwame Nkrumah bere so na wo sii sukuu kesee yi. Saa sukuu pon yi atere ama sukuu nketewaa bebree nso hyehye mu. Ebi ne School of Medical Sciences, School of Engineering ne School of Agriculture.
Sukuu akesee bi nsoso ne sukuu pon a ede University of Education, Kumasi Campus, ene mmiensa bi a ennye aban dea te se KNUST. Ene Christian Service University College (CSUC), Ghana Baptist University ene Garden City University ewo Kumasi nkwantia kuro bi a yefre no Ankaase. Kumasi Polytechnic ene tikyafoo (akyerekyerefoo) sukuu mmienu nso a yefre won Wesley College of Education ene St. Louis College of Education ewo ho. Eyinom akyi no Mpanifoo Nko Animu Sukuu bebree nso so wo ho. Ebi ne Prempeh College, Opoku Ware, Ahmadiya ene Yaa Asantewaa.
Ayaresabea: Kumasi nso wo ayaresabea ahoduo a emu kesee no ne Komfo Anokye Teaching Hospital. (KATH). Saa ayeresabea yi nso ye sukuu pon Tek adokotafo adesua nteteye bea. Komfo Anokye Ayaresabea akyi no, ayaresabea nketewa bebree nso so wo Kumasi mpotam nso so eboa hye yadea ahodoo pii.
Agodie: Bool bo anaa soka ne agoro titire ewo Kumasi ne ne mpotam. Agodie ekuo baako a agye din yie ne Asante Kotoko. Won adi kan wo akansie bebree wo Ghana ne amanano nyinaa. Won mmrane ne se "Asante Kotoko, wokum apem a apem beba" Akansie bool kuo baako a won taa ne Kotoko hyia mu ene Accra Hearts of Oak a won wo Nkran.